“DEMI SELAMATKAN PH, SUDAH SAMPAI MASA TUN M PERLU BERUNDUR”

Pada tahun 1996 selepas Pilihanraya Umum 1995, apabila Parti Semangat 46 menjadi semakin ektrem Melayu dengan mengubah menjadi Parti Melayu Semangat 46, maka Gagasan Rakyat iaitu Gabungan Parti-Parti Pembangkang yang terdiri daripada Parti Melayu Semangat 46, DAP, PRM dan IPF gagal menangani isu-isu perkauman, lalu menjelang Pilihanraya Negeri Sarawak, Gagasan Rakyat pecah dan terkubur.
Selepas Pilihanraya Umum ke-11 pada tahun 2004, Barisan Alternatif nama baru bagi Gabungan Parti -parti pembangkang yang terdiri daripada PAS, DAP, Parti Keadilan Nasional dan PRM sekali lagi pecah dan terkubur menjelang pilihanraya Negeri Sarawak apabila PAS dan DAP berbalah secara terbuka dalam isu-isu yang melibatkan kaum dan agama.
Selepas bebas dari penjara Anwar Ibrahim telah menjelajah ke seluruh tanahair untuk membina gabungan parti-parti pembangkang dalam menghadapi Pilihanraya Umum ke-12 pada tahun 2008.
Usaha gigih Anwar itu membina asas Pakatan Rakyat dan buat pertama kali dalam pilihanraya Umum ke-12 tahun 2008 itu Barisan Nasional hillang kuasa di Selangor, Pulau Pinang, Kedah, Perak, dan Kelantan.
Anwar Ibrahim muncul sebagai tenaga yang menyatukan parti-parti pembangkang pelbagai kaum dan agama itu.
Sekali lagi dalam pilihanraya umum ke-13 Anwar Ibrahim menjadi tenaga penggerak membina Gabungan Pakatan Rakyat untuk tujuan mengambil alih Kerajaan Persekutuan di Putrajaya.
Walaupun Pakatan Rakyat gagal mencapai tujuan itu tetapi buat pertama kali dalam sejarah Malaysia merdeka, Barisan Nasional hilang majoriti dua pertiga di parlimen.
Anwar Ibrahim dilihat sebagai ancaman kepada Rejim Barisan Nasional. Lalu konspirasi politik yang jahat dilancarkan untuk menyerang Anwar sehingga beliau dipenjarakan selama lima tahun di Penjara Sungai Buloh.
Apabila berlaku vakum dalam kepimpinan Pakatan Rakyat selepas PRU-13 dan selepas Anwar dipenjarakan dan sikap PAS yang semakin ektreme dalam isu-isu berkaitan kaum dan agama, maka Pakatan Rakyat juga pecah menjelang pilihanraya Negeri Sarawak yang diadakan berasingan dengan negeri-negeri lain dalam Malaysia.
Kini isu 3 R (race,religion dan royalty) muncul kembali di persada politik Malaysia, iaitu isu kaum, agama dan raja.
Yang terkini dilihat Tun Dr Mahathir Mohamaed selaku Pengerusi Pakatan Harapan dan Perdana Menteri Kerajaan Persekutuan sudah seperti hilang punca dan hilang daya untuk menghadapi kritikan-kritikan dari pelbagai pihak terutama dari Persekutuan Persatuan-Persatuan Lembaga Pengurus Sekolah Cina Malaysia (Dong Zong) sehingga menuduh Dong Zong sebagai pertubuhan rasis atau perkauman.
Sebagai seorang Ahli Parlimen dari Parti Keadilan Rakyat (Pakatan Harapan) yang turut menandatangani surat yang ditujukan kepada Yang di-Pertuan Agong untuk memberi sokongan kepada Tun Dr Mahathir untuk dilantik menjadi Perdana Menteri sebaik sahaja PH memenangi cukup majoriti untuk membentuk kerajaan selepas PRU-14 pada 9 Mei 2018, saya berpendapat masa sudah sampai untuk Tun Dr Mahathir Mohamaed berundur sebagai Perdana Menteri.
Beliau sudah jelas kelihatan tidak dapat menangani banyak isu dalam negara sekarang.
Untuk selamatkan Kerajaan Pakatan Harapan, saya percaya tiada jalan lain ketika ini untuk elakkan PH supaya jangan pecah menjelang Pilihanraya Negeri Sarawak yang akan diadakan tidak lama lagi seperti apa yang berlaku pada Gagasan Rakyat, Barisan Alternatif dan Pakatan Rakyat, saya berharap dan memohon supaya Tun Dr Mahathir yang berjiwa besar mengambil langkah yang berani seperti Sir Winston Churchil Perada Menteri British yang berundur selepas berjaya membawa Britain dan Pihak Berikat memenangi Perang Dunia Kedua mengalahkan Kuasa Paksi Fasis Jerman dan Jepun dan menyerahkan kuasa Perdana menteri kepada pemimpin yang lain.
Tun Dr Mahathir Mohamad akan tetap dikenang dan dihormati kerana telah berjaya memimpin PH menumbangkan BN dalam PRU-14 dan membentuk kerajaan baru PH melalui proses peralihan kuasa dengan aman dan teratur.
Tetapi perkembangan terkini dalam tanahair dengan munculnya isu-isu yang banyak untuk memecahbelahkan rakyat, maka sudah sampai masanya proses peralihan jawatan Perdana Menteri dari Tun Dr Mahathir kepada Anwar Ibrahim dapat dilaksanakan dengan segera sekarang ini sekiranya Kerajaan Pakatan Harapan hendak diselamatkan.
Sekian.
Hassan bin Abdul Karim
Ahli Parlimen Pasir Gudang, Johor
.
Rabu 14 Ogos 2019

0

0

votes
Article Rating
Kongsikan artikel ini


APAKAH SEMUA MASALAH AKAN SELESAI SETELAH ANWAR JADI PERDANA MENTERI?

Entah sudah kali yang ke berapa, kini timbul lagi desakan agar Tun Mahathir Mohamad berundur dan memberi laluan kepada pengganti yang sudah dipersetujui, Anwar Ibrahim untuk mengambil alih jawatan Perdana Menteri.
Kali ini desakan dibuat oleh Ahli Parlimen Pasir Gudang, Hassan Abdul Karim berikutan timbulnya pelbagai isu kaum dan agama dalam negara yang dilihatnya gagal diselesaikan dengan sewajarnya.
Demi untuk mengelakkan PH terus bermasalah, malah mungkin berpecah, Hassan mencadangkan pengunduran Tun Mahathir adalah jalan terbaik bagi memastikan gabungan yang memimpin kerajaan itu mampu bergerak ke hadapan dengan lebih baik lagi.
Selepas ini, terutama jika timbul lagi isu-isu kaum dan agama, tidak mustahil desakan berundur itu akan terus kedengaran di mana-mana.
Sampai bilakah PH mahu terus berdepan dengan persoalan peralihan kuasa ini, sedangkan banyak permasalahan negara lebih utama untuk diselesaikan?
Apakah semua masalah dalam negara ini akan selesai setelah Anwar mengambil alih jawatan Perdana Menteri?
Jika kita perhati dan teliti, masalah utama yang sedang dan tidak mustahil akan terus membelenggu PH ialah berkaitan peralihan jawatan Perdana Menteri.
Sementara penentuan peralihan jawatan itu sentiasa menjadi perbincangan umum kerana Tun Mahathir enggan menetapkan tarikhnya, ia diburukkan lagi dengan tindak-tanduk beliau yang seolah-olah ingin berkhidmat sebagai Perdana Menteri melebihi dua tahun lamanya.
Lagi menambah-buruk keadaan, muncul pula pengampu, pembodek, penjilat dan “hantu raya” yang mendesak mahukan Tun Mahathir menjadi Perdana Menteri sehingga habis penggal.
Sesungguhnya, jika Tun Mahathir sentiasa berpegang kepada janjinya hanya mahu menjadi Perdana Menteri selama dua tahun, tidak berubah-ubah cakap dan tidak pula berbuat sesuatu yang memperlihatkan keinginan berkuasa lebih lama, PH tidaklah terjerumus kepada pergolakan yang tidak habis-habis seperti sekarang ini.
Kalau sudah berjanji dua tahun, sepatutnya itulah yang mesti dipatuhi serta ditepati dan tidak perlulah lagi ke sana ke sini mencari sokongan tambahan daripada pihak luar PH.
Bukankah PH sudah berjaya membentuk kerajaan melalui sokongan PKR, DAP, Amanah, Bersatu dan juga Warisan?
Bermakna, selagi Tun Mahathir tidak sedia menetapkan tarikh peralihan jawatan dan masih berteka-teki mengenainya, selagi itulah PH ini tidak stabil.
Sebaliknya, jika ditetapkan tarikh, tidak akan timbul lagi sebarang persoalan berkaitan penyerahan jawatan yang sudah dijanjikan itu.
Lebih daripada itu, setelah Anwar menjadi Perdana Menteri nanti, tumpuan PH kepada agenda negara dan kestabilan gabungan itu juga pasti akan bertambah baik lagi berbanding sekarang.
Ini kerana, setelah Anwar diberikan apa yang sudah dijanjikan kepadanya dengan disaksikan kesediaan rakyat memberi kemenangan dalam PRU14 lalu, PH dengan sendirinya menjadi bertambah stabil lagi dengan semua parti, termasuk Warisan, hanya memikirkan soal rakyat dan negara semata-mata.
Tidak akan berbangkit lagi isu siapa akan jadi pengganti Anwar sebagai Perdana Menteri seterusnya sebagaimana sekarang ini.
Terutama jika Muhyiddin dilantik sebagai Timbalan Perdana Menteri, semua pihak dalam PH pasti akan memberi sokongan kepadanya.
Tidak timbul juga soal PKR, DAP, Amanah, Bersatu dan Warisan akan berpecah atau tidak setuju dengan gandingan Anwar-Muhyiddin itu nanti.
Malah, pihak tertentu dalam PKR yang sekarang ini menyokong Azmin Ali dan berkiblatkan Tun Mahathir, pasti dengan sendirinya akan kembali bertaut memberi sokongan kepada kepimpinan baru negara.
Tiada Tun Mahathir di kedudukan Perdana Menteri, tiada jugalah mereka itu. Kumpulan itu diwujudkan secara sengaja oleh Tun Mahathir melalui perlantikan Azmin sebagai menteri, biar pun nama Timbalan Presiden PKR itu tidak pernah dicalonkan lantaran sudah mengangkat sumpah sebagai Menteri Besar Selangor dan selepas beliau tidak lagi berkuasa, segala-galanya akan lenyap secara automatik.
Begitu juga dengan Bersatu, semuanya akan berpadu dan kembali memberi sokongan penuh kerana Muhyiddin bukan ancaman serta tidak pernah ada sejarah mahu menolak Anwar.
Memang masalah akan tetap ada dalam PH setelah Anwar jadi Perdana Menteri nanti. Masalah adalah sebahagian ramuan kehidupan. Tiada siapa dapat mengelak daripadanya.
Tetapi, ia bukan lagi masalah yang sengaja dicipta untuk menjadikan air sentiasa keruh di mana bukan saja banyak ketidaktentuan akan terus berlaku di kala kekeruhan, malah kadangkala “racun untuk membunuh” pun secara sengaja diletakkan di sebalik keruhnya air yang disengajakan itu.
Kalau yang mahu “dibunuh” itu musuh yang nyata, bolehlah juga diterima, tetapi musykilnya sasarannya lebih kepada rakan sendiri yang sebelumnya begitu diperlukan untuk meraih kemenangan.
 (Shahbudindotcom 15/08/2019)

0

0

votes
Article Rating
Kongsikan artikel ini


PROSES PERALIHAN JAWATAN PERDANA MENTERI TAK SEHARUSNYA ADA MASALAH

Kebelakangan ini seolah-olah terdapat kecenderungan yang sengaja diada-adakan untuk menyulitkan proses peralihan jawatan Perdana Menteri daripada Tun Mahathir Mohamad kepada Anwar Ibrahim.
Di sebalik PH yang dianggotai PKR, DAP, Amanah dan Bersatu bersama dengan Warisan sudah memiliki majoriti dalam Parlimen dan dalam masa yang sama terdapat perjanjian penyerahan kuasa mesti dilakukan di pertengahan penggal, ada yang mengatakan proses memilih pengganti Perdana Menteri itu mesti diserahkan semula kepada 222 Ahli Parlimen menentukannya.
Kata yang memberi pendapat, kalau 112 atau lebih Ahli Parlimen setuju memilih Anwar, maka beliaulah Perdana Menteri seterusnya.
Tetapi, tambah mereka lagi, jika Anwar gagal mendapat undi sebanyak yang dikehendaki itu, bermakna jawatan Perdana Menteri boleh jatuh kepada sesiapa saja Ahli Parlimen yang lain yang berupaya memperolehi sokongan lebih banyak daripada Ahli-Ahli Parlimen.
Tidak kurang pula memberi pendapat kuasa memilih Perdana Menteri sebenarnya adalah kuasa Yang Dipertuan Agong, dengan itu ia hendaklah diserahkan kembali kepada baginda untuk menentukannya.
Kata yang berhujah, hanya kiranya Agong berkenan dan setuju dengan Anwar sebagai Perdana Menteri, barulah Presiden PKR itu berpeluang memegang jawatan itu.
Sebaliknya, tambah mereka, jika Agong memperkenankan Ahli Parlimen lain, misalnya Tengku Razaleigh Hamzah, Azmin Ali atau waima Ahmad Maslan sekali pun, maka melepaslah peluang Anwar daripada jadi Perdana Menteri.
Dicampur dengan golongan tertentu dalam PH dan pembangkang yang terus-menerus menyarankan agar Tun Mahathir berkhidmat sehingga habis penggal dan mengatakan biarlah rakyat membuat pilihan siapa Perdana Menteri seterusnya melalui mandat PRU15 akan datang, hakikat sebenarnya ialah mereka yang memberi pelbagai pendapat ini hanya ingin menolak Anwar daripada menjadi Perdana Menteri.
Mengapa ramai orang, termasuk daripada dalam PH sendiri, tiba-tiba jadi takut dan tidak mahu Anwar jadi Perdana Menteri?
Sedarkah mereka, PH ini atau sebelumnya PR, diasas, ditubuh, digembleng dan dikukuhkan oleh siapa?
Kenapa ketika nama Anwar dinamakan sebagai pengganti Tun Mahathir dan Tun Mahathir sendiri kemudiannya berjanji hanya mahu menjadi Perdana Menteri selama dua tahun saja, mereka pada waktu itu tidak bangun membantah?
Begitu juga, jika tidak mahu sangat kepada Anwar jadi Perdana Menteri, mengapa ketika Tun Mahathir datang ke mahkamah untuk berbaik semula dengan Presiden PKR itu dan daripada situlah Pengerusi Bersatu itu mendapat lebih kepercayaan daripada PH, tidak ada sesiapa yang cuba memprotesnya?
Mengapa hanya setelah PH menang PRU14, setelah Tun Mahathir dapat jadi Perdana Menteri buat kali kedua dan hanya menunggu proses peralihan kuasa sebagaimana yang dijanjikan dilaksanakan, pelbagai karenah jelek tidak ingat janji ini tiba-tiba muncul?
Haruslah diingat, yang menang PRU14 lalu dan berjaya membentuk kerajaan ialah PH bersama dengan Warisan, manakala lain-lain parti seperti UMNO, Pas dan sebagainya sudah berubah taraf menjadi pembangkang.
Sebagaimana PH telah berjaya memenangi pilihanraya, membentuk kerajaan dan memilih Perdana Menteri sebaik mencapai kemenangan pada 10 Mei 2018 lalu, proses menentukan pengganti Perdana Menteri juga adalah hak mutlak PH selagi ia menguasai kerajaan.
Ia adalah proses yang sama sepertimana Tun Hussein Onn menyerahkan jawatan kepada Tun Mahathir, Tun Mahathir menyerahkan jawatan kepada Tun Abdullah Badawi dan Tun Abdullah Badawi menyerahkan jawatan kepada Najib Razak sebelum ini.
Kenapa ketika semua peralihan jawatan itu tidak ada sesiapa mengeluarkan pendapat agar Ahli Parlimen diberi kuasa membuat pengundian atau diserahkan kepada Agong membuat pilihan?
Mengapa juga Pas pada waktu itu tidak sibuk-sibuk mengenai proses penggantian Perdana Menteri sebagaimana mereka macam cacing kepanasan sekarang ini apabila Anwar semakin hampir disahkan sebagai pengganti ketua kerajaan?
Sedarkah mereka bahawa kerja menentukan siapa pengganti Perdana Menteri adalah urusan parti kerajaan, bukan urusan pihak pembangkang?
Apa yang penting ialah Tun Mahathir mesti berpegang kepada janji dan bersama Majlis Presiden PH mesti meyakinkan Agong bahawa gabungan kerajaan yang ada ini masih memiliki majoriti yang sah dan dengan demikian, penyerahan jawatan kepada Anwar akan dapat dilakukan dengan lancar dan teratur.
Tidak perlu pembangkang sebagai orang luar untuk masuk campur atau sengaja menawarkan sokongan mereka kerana memilih Perdana Menteri adalah urusan parti yang membentuk kerajaan, manakala kerja pembangkang hanyalah memilih Ketua Pembangkang saja.
Ketika memilih Ketua Pembangkang, adakah parti-parti yang berada dalam kerajaan pernah cuba masuk campur?
(Shahbudindotcom 16/08/2019)

0

0

votes
Article Rating
Kongsikan artikel ini


ZAKIR NAIK BOLEH MULA CARI NEGARA LAIN YANG SEDIA MENERIMANYA

Perdana Menteri, Tun Mahathir Mohamad berkata, kerajaan akan menarik balik status penduduk tetap (PR) Dr Zakir Naik sekiranya siasatan polis mendapati pendakwah kontroversi itu melakukan sesuatu yang menjejaskan kesejahteraan negara.
“Kita (kerajaan) boleh tarik balik status penduduk tetapnya jika dia (Dr Zakir) melakukan sesuatu yang menjejaskan kesejahteraan negara ini.
“Pada masa ini, polis sedang menyiasat (sama ada) dia melakukan kesalahan itu atau tidak.
“Sudah tentu, jika dia melakukan kesalahan, kita perlu menarik balik status penduduk tetapnya,” kata Tun Mahathir lagi.
Menurut Tun Mahathir, kerajaan juga akan mengambil tindakan menghalang Dr. Zakir daripada terus membuat ucapan yang provokatif yang dilihat cuba melaga-lagakan masyarakat berbilang kaum di negara ini.
Apakah maksud kenyataan Tun Mahathir ini?
Adakah kenyataan terbaru Tun Mahathir ini suatu bayangan bahwa status PR Dr. Zakir akan ditarik tidak lama lagi?
Rasanya kecenderungan Tun Mahathir memang ke arah itu sekarang ini.
Kenyataan beliau ini jelas berbeza dengan pendiriannya beberapa hari lalu yang bertegas menyatakan Dr Zakir tidak akan dihantar pulang ke negara asalnya, India.
Kata Tun Mahathir, jika dihantar pulang, pendakwah itu bukan saja tidak akan mendapat perbicaraan yang adil, malah mungkin akan terancam nyawanya.
“Kita dalam keadaan ditelan mati emak, diluah mati bapa, tapi kita tiada pilihan selain melindunginya,” tambah Tun Mahathir lagi.
Tetapi, dengan menunggu hasil siasatan polis terlebih dahulu sebelum statusnya PR Dr Zakir boleh dibatalkan, Tun Mahathir nampaknya sudah menyediakan perlindungan buat dirinya daripada kemungkinan kecaman ramai atas tindakan tersebut.
Ini bermakna, tindakan membatalkan PR itu sekiranya dilakukan, ia bukan kerana beliau akur atau tunduk kepada desakan menteri-menteri DAP yang mahukan beliau berbuat demikian, tetapi kerana hasil siasatan polis yang mendapati pendakwah itu telah melakukan sesuatu yang menjejaskan kesejahteraan negara.
Dengan itu, jika ada kecaman ramai terhadapnya, Tun Mahathir sedia dengan sandaran bahawa beliau lebih mengutamakan kesejahteraan rakyat berbilang kaum di negara ini.
Dan sebagai ketua kerajaan, memang itulah yang sewajarnya menjadi keutamaan beliau sebagai Perdana Menteri.
Lebih-lebih lagi kerana polis terletak di bawah Kementerian Dalam Negeri yang menterinya ialah Muhyiddin Yassin, sekali lagi Tun Mahathir juga ada perlindungan lapisan kedua untuk dirinya dalam pembatalan status PR Dr Zakir itu.
Bererti, beliau dan kerajaan hanya bertindak membatalkan status PR Dr Zakir atas faktor keselamatan dan kesejahteraan rakyat setelah disiasat oleh pihak polis serta diperhalusi oleh Kementerian Dalam Negeri.
Dalam pada itu, dengan Dr Zakir sendiri sudah diambil keterangannya selama berjam-jam oleh polis Bukit Aman malam tadi, kebarangkaliannya ialah hasil siasatan polis itu akan diserahkan kepada kerajaan dalam waktu yang terdekat ini.
Yang pasti, dengan perkembangan terbaru ini, Dr Zakir bolehlah mula mencari mana-mana negara lain yang sedia menerimanya, jika beliau berkeras tidak mahu kembali ke India, negara kelahirannya untuk berdepan perbicaraan di sana.
Tempoh beliau dibenarkan berada di negara ini sudah semakin singkat sebenarnya.
(Shahbudindotcom 16/08/2019)

0

0

votes
Article Rating
Kongsikan artikel ini


PENDIRIAN TUN M SUDAH JELAS, ZAKIR NAIK NAMPAKNYA TIDAK DIPERLUKAN LAGI DI NEGARA INI

Kenyataan terbaru Tun Mahathir Mohamad mengenai Dr Zakir Naik barangkali tidaklah sukar difahami oleh sesiapa.
Daripada sebelumnya beliau mempertahankan pendakwah itu, kemudian berkata terserah kepada siasatan polis sama ada ceramahnya menggugat kesejahteraaan rakyat berbilang kaum di negara ini atau tidak, kini Tun Mahathir secara terbuka mengatakan Dr Zakir telah melampaui batas atas statusnya sebagai pemegang PR atau penduduk tetap negara ini.
Kata Tun Mahathir, Dr Zakir cuba bermain ‘politik kaum’ susulan kenyataan terkini pendakwah kontroversi itu mengenai orang Cina dan penganut Hindu rakyat Malaysia.
Menurutnya, kerajaan tidak kisah sekiranya Zakir sekadar memberikan ceramah agama semata-mata.
“Jelas Zakir mahu terlibat dalam politik perkauman di Malaysia dan ini melampaui batasnya sebagai pemegang PR.
“Pertama, saya tidak tahu siapa yang memberikan beliau taraf Pemastautin Tetap (PR). Tetapi untuk menjadi penduduk tetap kamu tidak boleh terlibat dalam politik negara ini.
“Kamu boleh berdakwah dan menyampaikan ceramah agama tetapi beliau tidak berbuat demikian. Beliau bercakap mengenai menghantar (orang Cina warga negara Malaysia) ke China… itu (tindakan) politik.
“Sekiranya kamu mahu bercakap mengenai agama, teruskan, itu adalah dibenarkan, kami tidak mahu menghentikannya daripada hal itu,” katanya lagi.
Tun Mahathir seterusnya berkata, malahan dirinya sendiri tidak pernah meminta orang lain untuk “pulang”.
“Kami sangat berhati-hati mengenai bagaimana kami mengatakan perkara yang sensitif terhadap masyarakat yang berlainan bangsa di negara ini,” tambahnya.
Beliau bagaimanapun menegaskan bahawa apa-apa tindakan yang diambil terhadap Dr Zakir akan berlandaskan peruntukan undang-undang.
“Kerana itu, saya fikir polis perlu menyiasat sama ada dia menimbulkan pergolakan perkauman .. sudah tentu dia.
“Sekarang dia ‘meniupkan’ perasaan perkauman. Ini tidak bagus.
“Kerana itulah saya fikir polis perlu menyiasat sekiranya beliau telah menyebabkan rasa tidak tenteram perkauman… tentulah beliau berbuat begitu.
“Jadi, apa tindakan yang akan kami ambil akan mengikut undang-undang,” tegas Tun Mahathir.
Walaupun masih mengatakan polis akan meneruskan siasatan terhadap Dr Zakir, tetapi kenyataan yang dikeluarkan lebih awal oleh Tun Mahathir sementara siasatan masih dijalankan, jelas pendirian Tun Mahathir tidak lagi memihak kepada pendakwah tersebut.
Sebagaimana disebut sebelum ini, dengan ini Dr Zakir boleh dengan segera mencari mana-mana negara lain yang sedia menerimanya.
Berdasarkan kenyataan Tun Mahathir ini, nyata sekali Dr. Zakir tidak diperlukan lagi untuk terus berada di negara.
Hanya menunggu masa, status PRnya pasti akan dibatalkan tidak lama lagi.
(Shahbudindotcom 18/08/2019)

0

0

votes
Article Rating
Kongsikan artikel ini


RELAKSLAH AZMIN…DI MANA SALAHNYA GESA TUN M BERUNDUR?

Kenyataan Azmin Ali menempelak
Ahli Parlimen Pasir Gudang, Hassan Abdul Karim berhubung gesaannya agar Tun Mahathir Mohamad segera berundur, adalah sesuatu yang pelik dan tidak demokratik sebenarnya.
Dalam politik demokrasi dan dalam era Malaysia Baru sekarang ini, mengeluarkan pendapat dan berbeza pendirian seharusnya diraikan dengan seluas-luasnya.
Yang penting, setiap perbezaan pendapat itu mesti dijawab dengan hujah yang bernas dan meyakinkan.
Hassan ada hujahnya yany tersendiri bila menggesa Tun Mahathir berundur, maka hujah beliau mesti dijawab dengan hujah juga.
Janganlah semudah itu dikecam bila beliau mengeluarkan pendapatnya.
Sebaliknya pendirian Azmin yang mengecam Hassan itu dilihat amat pelik kerana beliau sebagai Timbalan Presiden PKR seolah-olah tidak mahu Presidennya, Anwar Ibrahim menjadi Perdana Menteri menggantikan Tun Mahathir.
Dalam hal yang sama, apakah Azmin lupa beliau sendiri pernah menyokong saranan Pas yang mahu Tun Mahathir menjadi Perdana Menteri sehingga habis penggal?
Tidakkah saranan Pas itu adalah sesuatu yang bercanggah dengan perjanjian yang sudah dipersetujui dalam PH?
Mengapa pula Azmi tidak mengecam saranan Pas itu, sebaliknya menyokong pula?
Apakah dalam PH sekarang hanya menyokong Perdana Menteri saja dianggap betul, walaupun ia bercanggah dengan persetujuan PH sendiri, manakala berbeza dengan Perdana Menteri suatu kesalahan?
Lagi pula, bukankah juga menggesa Perdana Menteri berundur adalah perkara biasa sejak dulu lagi?
Maka, di mana salahnya gesaan Hassan itu?
Lebih daripada itu, Tun Mahathir sendiri biasa melakukan amalan menggesa Perdana Menteri yang tidak sebulu dengannya agar berundur dan meletak jawatan.
Dengan yang demikian, relaks Azmin dan janganlah kenyataan membodek Tun Mahathir ini dilihat oleh orangramai, termasuk budak-budak sekolah sebagai tindakan untuk menyelamatkan diri daripada isu video semburit yang masih lagi dalam siasatan polis ketika ini.
(Shahbudindotcom 18/08/2019)

0

0

votes
Article Rating
Kongsikan artikel ini


TEGURAN ANWAR SEBAIKNYA DIIKUTI DENGAN PESANAN TUN M AGAR PENYOKONGNYA TURUT HORMATI KONSENSUS

Secara tiba-tiba ramai penyokong Tun Mahathir Mohamad melompat kegembiraan bila membaca berita Anwar Ibrahim menegur Ahli Parlimen Pasir Gudang, Hassan Abdul Karim berhubung gesaanya agar Perdana Menteri segera berundur daripada jawatannya.
Mereka seolah-olah melihat teguran Anwar itu bukan saja ditujukan kepada Hassan, tetapi juga kepada semua pihak yang selama ini dilihat bersetuju dengan gesaan yang dibuatnya.
Lebih daripada itu, ada juga yang melihat teguran itu tanda keakuran Anwar terhadap kedudukan Tun Mahathir sebagai penentu mutlak bilakah peralihan kuasa itu hendak dilakukan.
Dengan itu, kata mereka, semua orang mulai sekarang hendaklah duduk diam-diam dan tunggu saja dengan sabar penyerahan jawatan kepada Anwar itu.
Benarkah begitu?
Jika diperhati, teguran Anwar kepada Hassan itu adalah dalam konteks menghormati konsensus peralihan kuasa yang telah dipersetujui bersama oleh PH sejak sebelum PRU14 lagi dan tidak selain daripadanya.
“Nasihat kami adalah hormati persetujuan bersama PH untuk menyokong Tun Mahathir sebagai Perdana Menteri dan Anwar sebagai pengganti seterusnya.
“Perkara ini tetap menjadi konsensus.
“Saya fikir, bagi saya, Tun Mahathir dan para pemimpin PH tidak ada yang berubah.
“Jadi, nasihat saya elakkan diri daripada membuat kenyataan seperti itu,” kata Anwar lagi.
Berdasarkan kenyataan menegur Hassan tersebut, dengan mudah difahami ia adalah menggambarkan jiwa besar Anwar terhadap konsensus peralihan kuasa yang telah dipersetujui bersama iaitu Tun Mahathir adalah Perdana Menteri interim dengan Pengerusi PH itu sendiri paling awal menyatakan hanya mahu memegang jawatan itu selama dua tahun saja.
Bermakna, selagi janji konsensus itu dipatuhi dan tidak ternampak tanda-tanda dimungkiri, tidak perlu ada gesaan meminta Tun Mahathir berundur lebih awal.
Tetapi, adakah semangat perjanjian itu benar-benar telah dipatuhi oleh pihak yang menyokong Tun Mahathir?
Mengapa, di sebalik semua orang faham mengenai konsensus peralihan kuasa dan Tun Mahathir sendiri menyatakan hanya mahu menjadi Perdana Menteri selama dua tahun, selain usianya sudah 93 tahun ketika mengangkat sumpah, masih ada yang mahu mendesak khidmat beliau dilanjutkan sehingga ke akhir penggal?
Malah, menteri kesayangan Tun Mahathir sendiri iaitu Azmin Ali pun turut tidak malu-malu menyokong gesaan perlanjutan khidmat sehingga ke akhir penggal itu?
Tidakkah ini benar-benar suatu cubaan di siang hari untuk mencabuli janji konsensus, selain Tun Mahathir sendiri sering berubah-ubah mengenai tempohnya memegang jawatan Perdana Menteri – mula-mula dua tahun, kemudian dua setengah tahun, selepas itu tiga tahun dan terbaru sehingga ekonomi pulih dan keadaan negara stabil?
Mengapa susah sangat menetapkan suatu tarikh penyerahan jawatan yang akhirnya menjadikan PH sentiasa stabil dan tenang?
Sebagai langkah terbaik dan menghormati janji konsensus itu, oleh kerana Anwar sudah mengambil langkah terpuji menegur Hassan, sepatutnya Tun Mahathir juga mengambil langkah yang sama mengingatkan para penyokongnya.
Tidak perlu ada sebarang desakan atau kenyataan yang mahu Tun Mahathir berkhidmat sehingga akhir penggal, juga termasuk tidak perlu Perdana Menteri sendiri berjumpa pihak luar daripada PH untuk tujuan menambah kekuatannya.
Realitinya, guna jika Anwar saja yang berbuat menegur penyokongnya, tetapi Tun Mahathir hanya diam dan kadangkala tersenyum melihat penyokongnya mengeluarkan kenyataan demi kenyataan yang mahukannya menjadi Perdana Menteri dengan lebih lama lagi.
Kadang-kadang gesaan seperti yang dilakukan oleh Hassan itu lebih sebagai respon kepada kenyataan penyokong Tun Mahathir yang lebih dulu tidak berpijak di bumi nyata dengan mahu beliau terus jadi Perdana Menteri sehingga ke akhir penggal.
Kalau kedua-dua pihak dapat saling menghormati konsensus, baik dari segi tindakan mahu pun semangatnya sejak awal lagi, tidaklah PH ini bergolak seperti yang ada pada hari ini.
(Shahbudindotcom 19/08/2019)

0

0

votes
Article Rating
Kongsikan artikel ini


APA KHABAR HAMID BADOR? KE MANA LAMA MENGHILANG?

Dengan sudah lebih dua bulan masa berlalu sejak isu video seks sejenis yang didakwa melibatkan Azmin Ali tersebar, ramai barangkali yang mulai terlupa atau melupakan mengenainya.
Apatah lagi, Azmin tetap santai muncul di mana-mana seperti biasa seolah-olah tiada rasa malu dalam dirinya, meskipun analisa CyberSecurity yang didedahkan oleh Ketua Polis Negara, Abdul Hamid Bador mendapati video itu adalah tulen.
Bagaimanapun, di sebalik ketulenan video tersebut, CyberSecurity tidak dapat mengenalpasti sama ada salah seorang pelakunya adalah Azmin atau tidak.
Sebelum itu, Haziq Abdullah Abdul Aziz mengaku beliau adalah lelaki dalam video itu dan mendakwa Timbalan Presiden PKR itu adalah pasangannya.
Analisa CyberSecurity yang didedahkan kepada umum oleh Hamid itu segera menimbulkan kecaman ramai kerana ia dilihat percubaan pihak berkuasa untuk melindungi Azmin, tambahan lagi beliau tidak dapat menyebut berapa peratus analisa Cyber Security mendapati wajah pelaku dalam video itu mirip Azmin.
Adakah 40 peratus, 50 peratus atau 70 peratus?
Atau adakah kemiripan pelaku dalam video itu dengan wajah Azmin hanya 10 peratus dan kurang daripada itu?
Ada juga yang mempersoalkan jika wajah pelaku dalam video itu tidak dapat dikenalpasti, bagaimanakah pihak polis selama ini berjaya menangkap ramai penjenayah yang hanya dikesan melalui rakaman CCTV yang jauh lebih kabur gambarnya?
Dalam waktu yang sama, sejak itu juga wujud pihak lain iaitu Lokman Adam daripada UMNO
yang cuba “menyenangkan” kerja pihak polis dengan menghantar rakaman video yang didakwa melibatkan Azmin itu ke Indonesia dan London untuk dianalisa.
Dalam kedua-dua analisa di luar negara itu, bukan saja videonya disahkan tulen, bahkan pelakunya didapati sangat mirip dengan Azmin berdasarkan beberapa persamaan yang nyata.
Bagaimanapun, sejak kali terakhir muncul mendedahkan analisa CyberSecurity yang kemudiannya menimbulkan kecaman ramai, seterusnya disusuli dengan apa yang dilakukan oleh Lokman, Abdul Hamid seolah-olah terus menghilangkan diri.
Apa khabar beliau sekarang ini agaknya?
Kenapa sudah begitu lama beliau menghilangkan, malah dalam beberapa kes yang berlaku dalam negara seperti kematian remaja istimewa Ireland/Perancis, Nora Anne misalnya, hanya timbalannya saja yang muncul?
Bilakah kes video yang didakwa melibatkan Azmin ini hendak diselesaikan siasatan dan kertas pendakwaan mahu dihantar di Pejabat Peguam Negara?
Apakah tempoh dua bulan masih belum mencukupi untuk menyiasat kes yang dianggap begitu mudah itu di mana sekurang-kurangnya sudah ada rakaman video, ada pengakuan Haziq dan ada juga rakaman CCTV yang boleh dijadikan asas siasatan serta pendakwaan?
Atau pihak polis memerlukan lebih banyak masa lagi?
Tapi, apa pun alasanya, pihak polis tidak boleh berlengah terlalu lama menyimpan kes video ini dalam fail siasatan tanpa sebarang penyelesaian.
Tambahan lagi, Abdul Hamid dilihat seorang yang berintergriti tinggi sebelum ini kerana sanggup melawan dan meletakkan jawatan semata-mata tidak mahu bersekongkol dengan skandal 1MDB ketika era Najib Razak.
Bagaimana dengan sekarang? Masihkah Abdul Hamd berpegang kepada prinsip dan intergriti dalam dirinya?
Kalau dalam kes 1MDB yang jauh lebih besar, beliau berani bersuara dan melawan, dalam kes video semburit yang lebih kecil dan mudah ini, jika didapati ada unsur mahu menutup atau melindungi seseorang, Abdul Hamidi seharusnya konsisten dengan prinsip lamanya.
Membiarkan dirinya tunduk kepada penguasa yang cuba menutup kebenaran hanya akan membuatkan imej, prinsip dan intergriti dirinya tercalar di sepanjang kehidupan.
Itukah yang Abdul Hamid mahu dalam hidupnya?
(Shahbudindotcom 20/08/2019)

0

0

votes
Article Rating
Kongsikan artikel ini


GOJEK IDEA TERBURUK SYED SADDIQ

Kabinet dilaporkan telah bersetuju dengan cadangan memperkenalkan perkhidnatan teksi motorsikal atau Gojek di negara ini.
Idea ini diusulkan oleh Menteri Belia dan Sukan, Syed Saddiq Syed Abdul Rahman yang sebelum itu membawa pengasas Gojek daripada Indonesia bertemu dengan Perdana Menteri, Tun Mahathir Mohamad.
Menurut Syed Saddiq, Gojek diperkenalkan untuk memastikan mat motor diberi peluang pekerjaan demi kelangsungan hidup mereka.
Jelas beliau, menerusi perkhidmatan teksi motosikal atau lebih dikenali sebagai Gojek adalah langkah terbaik bagi mat motor menjana pendapatan.
“Dalam kehidupan realiti, mat motor mahukan pekerjaan demi kualiti hidup yang lebih baik. Mereka juga mahukan peluang pekerjaan diberikan kepada mereka,” katanya.
Yang menjadi persoalan, apakah Gojek ini yang diperlukan dalam erti kata untuk membantu anak muda dan mat motor menambah pendapatan mereka?
Kenapa Syed Saddiq selaku Menteri Belia dan Sukan tidak memberi penekanan kepada menambah program latihan, kemahiran dan jati diri untuk anak-anak muda menghadapi cabaran kehidupan?
Adakah Gojek sebahagian daripada janji 1 juta pekerjaan yang mahu diwujudkan oleh PH?
Apakah juga Gojek benar-benar perlu di negara kita, sama seperti perlu dan larisnya ia di Indonesia?
Memperkenalkan Gojek sebenarnya adalah idea terburuk Syed Saddiq, bukan saja untuk anak-anak muda dan mat motor, tetapi juga untuk negara.
Tiada keperluan mendesak untuk memperkenalkan perkhidmatan itu kerana kesesakan jalanraya di ibukota Kuala Lumpur belumlah di tahap begitu teruk seperti di Jakarta di mana seseorang perlu menaiki teksi motorsikal untuk mempercepatkan perjalanan.
Di Kuala Lumpur ini, jadual pertemuan atas pelbagai urusan masih boleh diatur sama ada dengan menaiki kereta sendiri, teksi, grab, LRT, MRT, komuter, monorel dan sebagainya.
Yang penting, mesti bijak menyusun masa dan dapat menetapkan waktu yang munasabah untuk setiap urusan yang mahu dilakukan.
Selain itu, kadar kemiskinan di negara kita tidak sekritikal di Indonesia di mana menjadi pemandu Gojek merupakan antara pilihan untuk menyara kehidupan.
Di negara kita, masih banyak peluang terhidang untuk menambah pendapatan, malah menjadi penghantar makanan seperti Grab Food atau FoodPanda turut menjanjikan pendapatan yang lebih lumayan.
Yang paling dibimbangi ialah dengan adanya Gojek ini akan menambah lagi kadar kemalangan jalanraya berikutan lebih ramai penunggang motorsikal yang akan memandu laju untuk mengejar pelanggan.
Tidak seperti khidmat perkongsian kereta Grab, teksi motorsikal Gojek lebih mendedahkan penumbang kepada risiko keselamatan seperti kemalangan, terjatuh dan sebagainya.
Sebab itu, ada cubaan sebelum ini untuk memperkenalkan perkhidmatan teksi motorsikal ini telah ditolak oleh pentadbiran BN atas faktor-faktor keselamatan.
Kalau BN pun pernah menolaknya, apa hebatnya PH bila setuju pula memperkenalkannya?
Atau ini bukan saja idea terburuk Syed Saddiq, bahkan juga sebagai tanda-tanda awal menunjukkan PH akan jadi lebih buruk lagi daripada BN?
(Shahbudindotcom 21/08/2019)

0

0

votes
Article Rating
Kongsikan artikel ini


KESIAN ANNUAR MUSA….

Setiausaha Agung UMNO, Annuar Musa meminta Tun Mahathir Mohamad agar menceraikan DAP.
Kata beliau, sekiranya DAP membawa lebih banyak kemudaratan apabila semakin lama berada dalam kerajaan, ia dibimbangi akan merosakkan sistem nilai dan ideologi dalam jangka masa panjang.
“Cuba lihat kepada Perlembagaan DAP mereka, ideologi perjuangan mereka adalah sosialisme dan sekularisme,” katanya yang turut membangkitkan konsep
Malaysian Malaysia
 dikaitkan dengan parti itu.
“Adakah Bersatu bersedia dan menerima sosialisme atau sekularisme?
“Kalau tak boleh bagaimana nak kawal sehingga rosakkan ideologi nasional yang ditanam sekian lama. Ia perlu dikawal sebelum terlambat,” kata Ahli Parlimen Ketereh itu lagi.
Daripada apa yang disebut oleh Annuar mengenai DAP ini, jelas bahawa beliau seolah-olah tidak sedar bahawa UMNO kini adalah pembangkang dan tidak berhak lagi mencampuri urusan PH sebagai kerajaan.
Dengan PH mentadbir negara yang mana ahli gabungannya ialah PKR, DAP, Amanah dan Bersatu serta disokong oleh Warisan, meminta Tun Mahathir menceraikan DAP adalah suatu permintaan yang tidak masuk akal sama sekali.
Apa lagi, permintaan menceraikan DAP itu diusulkan oleh UMNO yang sudah kehilangan kuasa dan kini bergelar pembangkang.
Sebagai ahli gabungan PH dan memiliki 42 kerusi Parlimen, DAP berhak untuk terus berada dalam kerajaan kerana itulah pilihan yang dibuat oleh pengundi dalam PRU14 lalu.
Lagi pula, keberadaan DAP dalam PH menjadikan PH sebagai parti pemerintah yang berimej Malaysia dengan semua kaum ada wakil di dalamnya.
Dalam konteks yang lain, juga difahami bahawa permintaan Annuar agar Tun Mahathir menceraikan DAP itu tentunya dengan harapan terselindung dalam hatinya agar UMNO akan dijemput untuk menjadi penggantinya.
Nampaknya, baru setahun jadi pembangkang, Annuar dan UMNO sudah jadi tidak keruan hidupnya sehingga terpacul permintaan yang bukan-bukan daripada mulutnya.
Kesiannnn….
Untuk makluman Annuar, adalah mustahil Tun Mahathir sanggup menceraikan DAP kerana parti itulah yang turut menyumbang kepada kemenangan PH, bahkan Perdana Menteri tentunya tidak mudah lupa sumbangan DAP begitu saja.
Menceraikan DAP akan menjadikan PH tumbang sebagai kerajaan dengan sendirinya.
Dan jika pun perkara itu mahu dilakukan oleh Tun Mahathir dengan menjadikan UMNO sebagai gantinya demi memastikan PH kekal sebagai kerajaan, ia adalah sesuatu yang tidak baik untuk PH sebagai kerajaan.
Pertama, kerana rakyat sudah menolak dan membuang UMNO dalam PRU14 lalu, maka tiada kemunasabahan untuk meletakkan parti itu kembali sebagai kerajaan bersama PH.
Jika UMNO mahu kembali sebagai kerajaan, tunggulah PRU15 yang tempohnya kira-kira 3 tahun lebih lagi daripada sekarang.
Kedua, membawa UMNO masuk ke dalam PH untuk menggantikan DAP akan menjadikan PH tidak lagi berimej Malaysia yang berbilang kaum seperti sebelum ini.
Sebaliknya, PH akan bertukar menjadi seperti UMNO, selain sudah tentunya pemimpin-pemimpin UMNO yang sebelum ini menjadi kecaman ramai dan ada kes mahkamah, terpaksa diberikan kedudukan penting dalam kerajaan.
Jika itu sanggup dilakukan oleh Tun Mahathir, nama beliau sendiri akan terjejas dengan sendiri akhirnya.
(Shahbudindotcom 21/08/2019)

0

0

votes
Article Rating
Kongsikan artikel ini


KHAIRUDDIN AHLI PARTI MANA? KENAPA SELALU LEBIH SUDU DARIPADA KUAH?

Khairuddin Abu Hassan, selain orangramai mengenalinya sebagai suami pelakon Umie Aida, beliau juga dikenali sebagai penyokong dan pengampu kuat Tun Mahathir Mohamad.
Setelah dipecat daripada UMNO, beliau kemudian menyertai Bersatu bersama-sama Tun Mahathir.
Bagaimanapun, disebabkan tidak sebulu dengan Muhyiddin Yassin selaku Presiden Bersatu, beliau meninggalkan parti itu tidak lama kemudiannya.
Sejak itu tidak terdengar beliau ada mengisi borang mana-mana parti untuk menjadi ahli.
Pada PRU14 lalu, beliau diberi peluang bertanding di Parlimen Jasin mewakili PH atas kouta Amanah.
Tetapi, tidak pula diketahui sama ada Khairuddin merupakan ahli Amanah atau tidak atau beliau mungkin hanya bertanding atas kouta parti Amanah dan tidak menjadi ahlinya.
Beliau tewas kepada Ahmad Hamzah dengan kekurangan sebanyak 219 undi. Walaupun keputusan itu dipertikai di mahkamah, keputusan akhirnya mengekalkan kemenangan buat Ahmad Hamzah.
Selepas berakhir PRU14, Khairuddin kerap mengeluarkan kenyataan melalui media sosial dengan menggunakan jawatannya sebagai Penyelaras Parlimen Jasin.
Siapakah yang melantiknya memegang jawatan itu?
Adakah Ketua Menteri Melaka, Mohamad Sabu atau Tun Mahathir yang melantik beliau memegang jawatan itu?
Jika ada lantikan rasmi, mengapa pula hanya Khairuddin saja dalam PH yang ada jawatan sedemikian?
Tidak pernah pula terdengar calon-calon Parlimen lain yang kalah kelihatan masih gah menjaja jawatan Penyelaras Parlimen sepertinya?
Sehingga ini, kedudukan Khairuddin dengan jawatan sebagai Penyelaras Parlimen Jasin sering menimbulkan kekeliruan kepada PH kerana kekerapannya mengeluarkan kenyataan berhubung masalah dalaman PH itu sendiri.
Sebagai penyokong dan pengampu Tun Mahathir, walaupun Khairuddin dikatakan pernah mendakwa beliaulah yang memujuk Tun Mahathir agar bertemu dan berbaik semula dengan Anwar Ibrahim sebelum PRU14 lalu, tetapi kini beliaulah antara yang ke depan dan paling kuat menghentam Anwar.
Bellau juga didakwa terlibat mengadakan pertemuan rahsia dengan pemimpin-pemimpin UMNO dengan tujuan “merampas” agenda penyatuan ummah UMNO dan Pas, sebaliknya mahu ia dilencongkan kepada agenda melanjutkan tempoh khidmat Tun Mahathir sebagai Perdana Mentero sehingga habis penggal.
Tidak pasti siapa yang memberi mandat kepadanya untuk melakukan semua kerja itu.
Adakah beliau diarah oleh Tun Mahathir atau adakah ini merupakan sebahagian daripada skop tugasnya sebagai Penyelaras Parlimen Jasin yang merupakan kouta Amanah itu?
Selain itu, dalam semua kenyataan media yang dikeluarkannya, baik mengkritik Anwar atau sesiapa saja, Khairuddin tetap menggunakan jawatannya sebagai Penyelaras Parlimen Jasin sehingga kini.
Oleh kerana kerusi Parlimen Jasin adalah kouta Amanah, tanggapan umum ialah beliau tentulah merupakan ahli Amanah atau setidak-tidaknya apa yang dilakukannya dalam pengetahuan parti itu.
Tetapi, bolehkah beliau mengeluarkan kenyataan media sesuka hati mengkritik PH, mengkritik Anwar dan mengkritik sesiapa saja yang dikehendakinya?
Adakah Presiden Amanah, Mohamad Sabu sedar mengenai perkara ini atau mahu berdiam diri saja, sedangkan kelakuan Khairuddin selaku Penyelaras Parlimen Jasin sedikit-sebanyak telah mencalarkan nama baik Amanah?
Kalaulah pula Khairuddin bukan ahli Amanah dan tidak juga ahli mana-mana parti dalam gabungan PH, bagaimana beliau boleh dilantik sebagai Penyelaras Parlimen Jasin?
Atas kapasiti apa beliau yang bukan ahli mana-mana parti untuk campurtangan dalam banyak urusan PH dan mengkritik pemimpin PH sesuka hatinya?
Untuk keharmonian bersama, adalah penting Khairuddin menjelaskan kedudukan sebenar mengenai dirinya dalam PH.
Jika tidak, tumpu saja jaga Umie Aida!!
(Shahbudindotcom 22/08/2019)

0

0

votes
Article Rating
Kongsikan artikel ini


KALAU TAK BERUBAH, UTUSAN TETAP BERDEPAN MASALAH

Akhbar Utusan sepatutnya sudah tutup dan tidak diterbitkan lagi hari ini. Ia berikutan keputusan syarikat itu mahu memberhentikan penerbitan akhbarnya sejak Rabu lalu.
Disebabkan gagal membayar gaji pekerja dan mereka sudah berpiket menuntut gaji yang tidak dibayar sejak tiga bulan lalu, sebagai jalan pintas, pengurusannya memutuskan untuk memberhentikan terus penerbitan akhbar Utusan Malaysia dan Kosmo.
Bagaimanapun, melalui campurtangan UMNO yang menyumbang RM1.6 juta untuk memberi pendahuluan gaji RM2,000 kepada 800 pekerja Utusan, di samping seruan pelbagai pihak agar akhbar bahasa Melayu tertua itu terus dipertahankan, langkah memberhentikan penerbitannya dibatalkan.
Berdasarkan jasa dan sumbangan Utusan selama ini, pelbagai seruan juga kemudiannya kedengaran agar rakyat sama-sama menyokong dengan membeli Utusan senashkah setiap hari sebagai jalan memastikannya terus bernyawa.
Dengan itu, sejak dua tiga hari lalu dilaporkan akhbar Utusan telah laris di pasaran. Banyak pihak melaporkan sebelum tengahari lagi ia sudah habis dijual. Ada juga yang merungut kerana tidak sempat membelinya.
Alhamdulillah, Utusan nampaknya sudah dapat nafas baru.
Namun, harus diingat kedaaan ini mungkin tidak lama. Ia boleh jadi hanya fenomena sementara dengan tujuan menunjukkan sokongan dan bantuan kepada Utusan.
Selebihnya, bagaimana untuk menjadikan Utusan terus bertahan, ia terpulang kepada pengurusan dan sidang pengarang akhbar berkenaan.
Mereka mesti sedia berubah menjadi akhbar rakyat. Selama ini Utusan adalah akhbar UMNO dengan mainan sentimen kaum dan agama yang melampau. Sebab itu, ia sedikit demi sedikit mula merosot jualannya. Rakyat jadi meluat.
Utusan harus menjadi akhbar rakyat. Walaupun ia milik UMNO, tapi janganlah totok sangat dengan UMNO. Lagi pula, UMNO sudah jadi pembangkang sekarang ini.
Maka, ia kena berubah dan pandai menyesuaikan diri. Jangan salahkan agensi kerajaan atau kementerian yang tidak lagi melanggan Utusan atau enggan membeli iklan sebagai punca kejatuhan Utusan.
Sekarang adalah kerajaan PH memerintah negara. Mustahil mereka mahu melanggan atau membeli iklan kalau berita dalam Utusan terlalu totok UMNO dan banyak menghentam PH.
Macam juga ketika BN berkuasa dahulu, tidak ada kementerian atau agensi yang mahu melanggan atau membeli iklan dalam Harakah dan Suara Keadilan kerana kedua-duanya adalah totok kepada Pas dan PKR.
Situasinya lebih kurang sama begitu.
UMNO kena berubah seperti akhbar The Star. Ia milik MCA tetapi tidak totok kepada MCA. Ia menjadi akhbar untuk semua.
Tidak ada orang membeli Star merasa seperti ia menyokong MCA. Tetapi ramai malu membeli Utusan kerana dilihat seperti orang UMNO. Masalahnya, orang UMNO sendiri ramai tak beli Utusan. Malah ramai yang beli Star daripada Utusan.
Utusan kini seperti diberi peluang kedua untuk terus hidup. UMNO tidak mungkin terus menolong Utusan dengan menyumbang wang secara bulanan untuk membayar gaji kakitangannya.
Utusan harus hidup sendiri. Menjual harta untuk hidup adalah pilihan paling lekeh bagi perniagaan. Syarikat akhbar mesti jual akhbar dan jual iklan.
Yang mustahak, Utusan mesti tampil dengan wajah baru yang benar-benar berbeza dengan Utusan yang totok UMNO sebelum ini.
Kalau ia totok UMNO seperti dulu, orang UMNO tetap tidak beli sangat pun Utusan. UMNO ada 3.5 juta ahli, jika sejak dulu ahli UMNO menyokong Utusan, mustahil ia berdepan masalah kewangan.
Maknanya, yang boleh menyokong dan membantu Utusan ialah rakyat biasa. Dengan perubahan wajah, perubahan laporan, perubahan kandungan dan perubahan pemikiran di kalangan pengarang-pengarangnya, Utusan diyakini boleh terus hidup.
Tetapi, jika tidak sedia berubah, Utusan akan terus berdepan masalah di masa-masa akan datang. Ia sama seperti UMNO, yang sepatutnya berubah sebelum ia rebah pada PRU14 lalu.
Belajarlah daripada sejarah.
(Shahbudindotcom 23/08/2019)

0

0

votes
Article Rating
Kongsikan artikel ini


SETIDAK-TIDAKNYA BERTERIMA KASIHLAH KEPADA ANWAR….

Sejak semalam dan dijangka diteruskan lagi malam ini, akan dianjurkan perhimpunan oleh masyarakat India di kawasan Little India di Bricfields.
Perhimpunan bertujuan membantah pengenalan pelajaran tulisan jawi untuk sekolah Tamil, membantah Dr Zakir Naik, selain bertujuan menuntut beberapa hak untuk masyarakat India.
Pada mulanya, atas rasa tanggungjawab dan sebagai bakal peneraju negara di masa depan, Anwar Ibrahim telah tampil menggesa penganjur agar menghentikan apa yang mereka rancangkan itu.
Kata Anwar, tiada keperluan lagi untuk mereka berhimpun kerana semua isu-isu yang dibangkitkan itu sudah pun reda keadaannya.
Lebih-lebih lagi, tambah Anwar, Dr Zakir sudah dilarang oleh pihak polis untuk menyampaikan ceramahnya, maka meneruskan bantahan hanya akan memanaskan suhu politik serta mengundang pelbagai reaksi.
Bagaimanapun, gesaan itu tidak dipedulikan oleh penganjur dan perhimpunan malam tadi tetap diteruskan, walaupun tiada kejadian tidak diingini dilaporkan berlaku.
Malam ini, mereka dijangka akan meneruskan perhimpunan lagi di kawasan sama dengan lebih besar, meski sudah dimaklumkan bahawa pihak polis tidak mengeluarkan sebarang permit mengenainya.
Hebahan melalui pelbagai saluran media sosial dilaporkan tetap giat mengajak orangramai hadir ke perhimpunan tersebut.
Sekali lagi, atas rasa tanggungjawab dan bimbang keadaan tidak diingini berlaku, Anwar telah mengambil inisiatif menghubungi penganjur dan merayu agar membatalkan perhimpunan malam ini.
Sambil sedia bertemu mereka pada minggu depan, Anwar juga berjanji untuk membantu masyarakat India dalam beberapa isu yang mereka bangkitkan.
Akhirnya, penganjur sedia membatalkan perhimpunan yang dijadual pada malam ini.
Selesai masalah!!
Meskipun begitu, ada yang tidak selesai rupanya kerana ramai yang menyindir, terutama di kalangan mereka yang takut Anwar akan menjadi Perdana Menteri dengan mengatakan bahawa ini semua adalah “permainan” dan “lakonan” belaka.
Nampaknya mereka ini tidak langsung mahu menghargai usaha-usaha baik yang cuba dilakukan oleh Anwar untuk negara ini.
Yang nyata, Anwar telah berusaha melalui kemampuan yang ada padanya untuk meredakan keadaan yang berisiko menuju huru-hara. Itulah tanggungjawab namanya.
Tidak mungkin Anwar mahu mencipta permainan atau berlakon yang boleh menjejaskan masa depan dan keharmonian negara.
Kalau Anwar tidak berbuat apa-apa, sudah tentu beliau lebih dikecam lagi.
Setidak-tidaknya pun, patutnya berterima kasihlah kepadanya.
Jika tanpa usaha dan inisiatif beliau, kita tidak tahu apa jadi akhirnya.
Dalam hal ini, yang sedikit mengecewakan ialah sikap pemimpin-pemimpin India yang ada dalam kerajaan yang nampaknya hanya berdiam diri dan tidak berbuat apa-apa.
Sepatutnya, merekalah yang paling awal campurtangan, baik mengeluarkan kenyataan atau menghubungi penganjur agar membatalkan perhimpunan.
Ini kerana, mereka tahu keputusan kerajaan baik dalam isu Dr Zakir yang tidak lagi dibenarkan berceramah atau dalam bab tulisan jawi yang hanya akan dilaksanakan jika mendapat kebenaran PIBG di sekolah masing-masing.
Tetapi, oleh kerana tiada pemimpin India yang tampil, terpaksalah Anwar berbuat demikian.
Di mana lagi salahnya Anwar?
(Shahbudindotcom 24/08/2019)

0

0

votes
Article Rating
Kongsikan artikel ini


MANA LEBIH DULU – PH MATI ATAU ZAHID HAMIDI KE PENJARA?

Kata Presiden UMNO, Ahmad Zahid Hamidi, PH ibaratnya sedang mengalami gangren dan akan mati secara perlahan-lahan.
Menurut beliau, perkara itu adalah disebabkan krisis dalaman secara terbuka antara parti-parti komponennya.
Betulkah?
Adakah parti-parti dalam PH sedang berkrisis secara terbuka atau apa yang berlaku sekarang hanya perbalahan biasa saja?
Dalam BN dahulu, adakah parti-parti komponennya tidak pernah berkrisis secara terbuka?
Tidak tahu daripada maklumat mana Zahid Hamidi perolehi kononnya parti-parti komponen PH sedang berkrisis secara terbuka dan akan menyebabkannya mati secara perlahan-lahan.
Rasanya, semua perbezaan pendapat dalam PH adalah perkara biasa dan masih lagi ditahap normal ketika ini.
Tidak ada apa-apa yang luar biasa pun sebenarnya.
Apa tujuan Zahid Hamidi menggambarkan demikian?
Adakah beliau sedang memujuk lara hatinya yang kini berdepan 87 pertuduhan di mahkamah di mana masyarakat umum ramai mengatakan masa untuknya menuju ke penjara adalah tidak berapa lama lagi?
Kalau pun PH bakal mati secara perlahan-lahan, adakah Zahid Hamidi akan terselamat daripada ke penjara?
Atau beliau akan ke penjara lebih dahulu sebelum nasib buruk yang diramalkannya itu menimpa PH?
(Shahbudindotcom 25/08/2019)

0

0

votes
Article Rating
Kongsikan artikel ini


MALAS HADIR MESYUARAT TAK LAYAK JADI PEMIMPIN

Walaupun sudah diberi ingatan oleh Anwar Ibrahim agar semua pimpinan dapat menunaikan tanggungjawab kepada parti, Azmin Ali tetap tidak hadir dalam mesyuarat bulanan MPP PKR yang diadakan semalam.
Ini adalah ketidakhadirannya buat kali kelapan dalam mesyuarat MPP PKR sejak menang jawatan Timbalan Presiden pada November tahun lalu.
Selain tidak pernah menghadirkan diri dalam mesyuarat MPP, Azmin juga tidak pernah hadir dalam mesyuarat Biro Politik parti itu yang kedua-duanya dipengerusikan oleh Anwar selaku Presiden PKR.
Turut mengiringi Azmin tidak hadir dalam mesyuarat semalam ialah dua penyokong kuatnya, Zuraidah Kamaruddin dan Amiruddin Shaari.
Zuraidah ialah Naib Presiden PKR, manakala Amirudin adalah Ahli MPP.
Tidak ada alasan diberikan Azmin mengenai ketidakhadirannya kali ini, tetapi Zuraidah tidak hadir kerana menghadiri Mesyuarat Agung Tahunan Wanita PKR Selangor di Shah Alam.
Nampaknya, bagi Zuraidah menghadiri mesyuarat tahunan Wanita PKR lebih penting berbanding menghadiri mesyuarat MPP PKR yang mana beliau adalah Naib Presiden parti itu.
Amiruddin pula tidak hadir kerana ada dua program yang perlu dihadirinya iaitu merasmikan Mesyuarat Agung Wanita PKR Selangor di Shah Alam dan merasmikan mesyuarat PKR Cabang Batu.
Sama seperti Zuraidah, Amiruddin juga kelihatannya menganggap program parti peringkat negeri dan cabang lebih utama berbanding hadir mesyuarat peringkat pusat.
Bulan lalu, Amiruddin tidak hadir mesyuarat MPP kerana mendakwa terperangkap dalam kesesakan jalanraya.
Alahai…..
Walau apa pun alasan diberikan berhubung ketidakhadiran mereka dalam mesyuarat parti, melakukannya secara berulang-ulang dan ternampak seperti disengajakan, ia adalah perilaku paling buruk bagi seseorang pemimpin.
Seorang pemimpin harus sedar mereka dipilih oleh ahli parti untuk menjadi pemimpin. Disebabkan dipilih parti itulah mereka seterusnya menjadi Ahli Parlimen atau Adun dan kemudian dapat memegang jawatan menteri, menteri besar, timbalan menteri dan sebagainya.
Asasnya adalah parti. Kalau mahu dikira layak dan lebih baik, mungkin lebih ramai orang lain atau rakyat biasa yang lebih layak menjadi menteri dan menteri besar.
Tetapi, disebabkan mereka itu tidak aktif dalam parti dan tidak pula dipilih oleh parti, maka kebanyakan mereka itu tidaklah berpeluang duduk sebagai menteri dan menteri besar.
Pokoknya, partilah yang meletakkan seseorang di situ. Oleh itu, mereka yang bergelar pemimpin dan sudah ada jawatan besar dalam kerajaan, jangan mudah lupa diri dan lupa kepada parti.
Jika hari ini mereka diambil tindakan atau dibuang daripada parti, jawatan dalam kerajaan juga boleh gugur kerananya. Sistem kita ialah parti menguasai kerajaan.
Mereka yang gagal, malas atau sengaja enggan hadir mesyuarat parti adalah mereka yang tidak layak menjadi pemimpin. Juga mereka itu tidak layak diberikan jawatan dalam kerajaan.
Sebab itu, alasan tidak hadir mesyuarat parti kerana sibuk dengan urusan kerajaan tidak boleh diterima. Kedua-dua urusan parti dan kerajaan mesti dilaksanakan secara seimbang. Tiada alasan bahawa urusan kerajaan mesti didahulukan, lagi pun urusan parti bukannya setiap hari sebagaimana sibuknya menguruskan kerajaan.
Sebab itu juga, PKR dan semua parti sudah ada peraturan mengenai pentingnya hadir dalam mesyuarat. PKR misalnya, jika tiga kali tidak hadir tanpa sebab, kedudukan mereka akan tergugur secara automatik.
Disebabkan pentingnya mesyuarat parti itulah yang menjadikan peraturan sedemikian diwujudkan. Realitinya semua sedar bahawa partilah yang menentukan pembentukan kerajaan, kalau tidak tentulah peraturan seperti itu tidak ditetapkan.
Hanya dengan PKR bertegas menguatkuasakan peraturan itu, barulah semua pihak ada rasa hormat kepada parti yang telah memberikan mereka kedudukan serta kemasyhuran.
Sebaliknya, jika peraturan ini tidak benar-benar dikuatkuasakan, akhirnya akan muncullah pemimpin yang hanya sibuk dengan parti ketika pemilihan dan mahu perebutan jawatan diadakan saja, selebihnya mereka akan tampil sebagai golongan pemalas, pengelat dan kaki curi tulang dalam perjuangan.
(Shahbudindotcom 26/08/2019)

0

0

votes
Article Rating
Kongsikan artikel ini


“SABARLAH NAJIB, DUGAAN KAMI DULU LAGI TERUK”

Saya jarang ambil tahu tentang hal ehwal ahli-ahli politik kebelakangan ini, tetapi hari ini ada berita yang menyayat hati.
Bagai sudah jatuh ditimpa tangga, setelah hilang kerusi empuk di Putrajaya, kini bangku kayu di kandang tertuduh menyebabkan punggung Dato’ Seri Najib diberitakan sakit.
Dalam hal ehwal berkenaan kandang, saya banyak cerita lama. Kandang lembu pun saya pernah lawati, kandang tertuduh sudah jadi mainan.
Dato’ Seri Najib bernasib baik kerana dilayan baik tidak seperti kami ahli politik pembangkang di zaman beliau berkuasa.
Beliau tidak perlu berkaki ayam, tidak perlu digari dengan rantai dengan tertuduh lain dan berjalan berangkai-rangkai, tidak perlu memakai pakaian seragam lokap berwarna ungu.
Turun naik mahkamah dan berada di kandang tertuduh adalah asam garam anak politik di zaman ini.
Saya pasrah semasa saya melaluinya kerana itu jalan yang saya pilih.
Walaupun saya tidak mencuri satu sen pun duit rakyat dan berkaki ayam kerana mendedahkan skandal pencurian wang rakyat, saya tidak pernah membantah bila dikenakan gari dan berkaki ayam.
Bila duduk di dalam kandang tertuduh, saya berasa lega dan tidak pun bimbang kerana saya tahu saya tidak bersalah.
Kalau pun tidak selesa di dunia, In Sha Allah selesa di akhirat.
Walaupun saya menghargai lawak demi lawak yang terbit dari beliau kebelakangan ini, sewajarnya Dato’ Seri Najib tidak perlulah mengadu soal remeh seperti punggung beliau sakit akibat bangku yang keras.
Teruskanlah berjuang untuk rakyat seperti yang bahan kempen jajaan beliau sekarang.
Harapnya dapat menebus kembali segala masalah yang dibebankan kepada rakyat semasa beliau menjadi Perdana Menteri dahulu.
Bersabarlah Dato’ Seri Najib, kami yang jadi pembangkang dahulu lebih teruk dugaannya.
Rafizi Ramli
Naib Presiden PKR
27 Ogos 2019.

0

0

votes
Article Rating
Kongsikan artikel ini


INI KOT NAMANYA BODOH SOMBONG?

Di sebalik kecaman pelbagai pihak mengenai projek kereta terbang, Menteri Pembangunan Usahawan, Mohd Redzuan Md Yusof berkata, projek tersebut akan tetap diteruskan.
Katanya, eko sistem industri berkaitan projek tersebut adalah kira-kira AS$500 bilion di seluruh dunia.
“Ini industri besar yang kita harus sokong,” ujar beliau.
Baru-baru ini pelapor khas PBB, Prof Philip Ashton mengkritik projek tersebut sebagai suatu pembaziran.
Menurut Prof Philip, negara ini terdedah kepada banyak cuaca ribut dan oleh yang demikian ia tidak prakrikal untuk dilaksanakan.
Malah, kalau dilaksanakan, tambah beliau, ia banyak menggunakan bahan bakar fosil.
Mohd Redzuan bagaimanapun melahirkan rasa tidak senang dengan kritikan pelapor khas PBB itu, sambil membidas campurtangannya dalam urusan negara ini.
“Komen mereka (PBB) mungkin memberi kesan kepada pendapat orang ramai tetapi mereka sepatutnya lebih baik meneruskan kerja yang mereka tahu sahaja.
“PBB sebaiknya tidak perlu terlibat dalam ‘perniagaan’ negara ini,” kata Mohd Redzuan.
Sebelum ini, bekas Menteri Perdagangan Antarabangss dan Industri, Rafidah Aziz juga mengecam projek kereta terbang yang mahu dibangunkan oleh Kementerian Pembangunan Usahawan.
Kata Rafidah, ia adalah idea semberono dan sepatutnya hanya sesuai sebagai idea peribadi sahaja.
“Apabila anda mempunyai kecenderungan semborono dalam membuat keputusan, kita akan menghadapi masalah.
“Saya berharap penentu dasar akan membimbing pihak sepatutnya untuk memberi fokus apa yang betul.
“Maksud saya, OK-lah, awak mahu membuat kereta terbang, teruskan, (tetapi lakukannya) sebagai hobi peribadi. Siapa yang halang anda (untuk berbuat demikian)?
“Tetapi jangan jadikannya sebagai projek untuk negara.
“Kita sedangkan tidak mempunyai basikal untuk diberikan sebagai bantuan kepada pelajar-pelajar di Sabah dan Sarawak yang berjalan kaki berbatu-batu setiap hari,” kata beliau.
Selain pelapor PBB, Rafidah, pemimpin politik, pemimpin masyarakat, malah rasanya lebih 99 peratus rakyat negara ini tentu tidak setuju dengan projek kereta terbang tersebut.
Projek kereta atas jalanraya pun masih terkial-kial nak hidup, di mana logiknya kereta terbang ternampak rasional untuk dilaksanakan?
Lagi pula, sebagai Menteri Pembangunan Usahawan, apakah fokus beliau dalam tugasnya?
Apakah yang sudah dilakukannya untuk membangunkan usahawan kecil dan sederhana di negara ini?
Tetapi, Mohd Redzuan yang pertama kali dan baru jadi menteri serta sebelum ini tidak terlibat dalam politik, waima tidak pernah menjadi ketua cawangan mana-mana parti sekali pun, nampaknya tetap bertegas mahu meneruskan juga projek kereta terbang ini.
Macam mana?
Adakah beliau tidak peduli dengan kecaman dan pendapat ramai?
Atau ini bodoh sombong namanya?
 (ShahbudinHusin 28/08/2019)

0

0

votes
Article Rating
Kongsikan artikel ini


ZURAIDAH YANG MENGADA-NGADA…..

Jika Menteri Besar Selangor, Amiruddin Shari pernah memberi alasan tersangkut dalam kesesakan lalu-lintas sebagai sebab tidak hadir mesyuarat MPP PKR, alasan Naib Presiden, Zuraidah Kamaruddin nampaknya lebih mengada-ngada lagi.
Beliau memberi alasan tidak hadir mesyuarat ialah kerana tiga pucuk surat yang dihantar kepada Anwar Ibrahim untuk mengadakan pertemuan tidak dilayan oleh Presiden PKR itu.
Ketiga-tiga surat ialah untuk meminta diadakan pertemuan khusus antara Ahli MPP yang terpilih atau menang bertanding dengan Anwar selaku Presiden PKR.
Kononnya, pertemuan itu dipohon bagi menyelesaikan perselisihan yang berlaku dalam PKR sekarang ini.
Tidakkah alasan Zuraidah ini nampak sangat remeh dan mengada-ngada?
Kenapa mesti ada kumpulan dalam kumpulan dalam PKR?
Bukankah apabila selepas pemilihan, tak kira sama ada yang terpilih atau dilantik, semua mereka adalah sama kedudukannya untuk menjaga parti?
Siapa pun mereka, yang terpilih atau dilantik, adalah bertanggungjawab kepada parti secara keseluruhannya dengan tidak mengambil kira lagi berapa undi yang pernah diperolehi dalam pemilihan sebelumnya.
Semua masalah atau perselisihan dalam parti seharusnya dibincang dalam MPP untuk dicari jalan penyelesaian terbaiknya tanpa ada pengasingan atau pilih bulu sesama sendiri.
Dalam hal ini, kenapa Zuraidah hanya mahu berbincang mengenai perselihan parti dengan Anwar hanya melibatkan mereka menang bertanding saja?
Kenapa takut nak berbincang bersama dengan mereka yang dilantik oleh parti?
Bukankah selepas pemilihan semua orang sepatutnya merapatkan barisan dan mengukuhkan perpaduan, bukan terus merenggangkannya?
Mengapa Zuraidah cuba mewujudkan perbezaan dan darjat yang berbeza seolah-olah yang menang bertanding lebih istimewa berbanding mereka yang dilantik?
Cehhh…..
Maka, elok benar agar Anwar jangan melayan sama sekali surat Zuraidah yang mengada-ngada itu.
Jika dilayan surat seperti itu, pasti akan berleret-leret lagi permohonan untuk mengadakan pertemuan seterusnya selepas ini dan akhirnya beliau ada alasan terbaik untuk tidak hadir langsung dalam mesyuarat parti.
Bakul-sampahkan saja permintaan beliau itu, sebaliknya jika Zuraidah ada masalah mahu dibincangkan, beliau mesti melakukannya dalam mesyuarat MPP atau Biro Politik.
Semua isu hendaklah dibawa secara terbuka dalam mesyuarat dengan semua Ahli MPP, yang terpilih dan dilantik, berhak mendengar dan mengambil bahagian untuk mencari jalan penyelesaiannya.
Jika beliau tidak hadir lagi dalam mesyuarat seterusnya tanpa alasan kukuh atau dengan alasan mengada-ngada memohon pertemuan khusus seperti ini, sudah sampai masanya PKR menguatkuasakan peraturan ponteng mesyuarat sedia ada dengan lebih ketat lagi.
Perangai seperti inilah, jika dibiarkan, merupakan barah yang akan “membunuh” PKR akhirnya.
(ShahbudinHusin 28/08/2019)

0

0

votes
Article Rating
Kongsikan artikel ini


ELAK KALAH PRU15, TUN M TIDAK HARUS JADI PM LEBIH DUA TAHUN

Kebimbangan tentang kemungkinan PH kalah PRU15 akan datang bukan lagi suara yang disembunyi-bunyikan, malah sudah boleh didengari di mana-mana ketika ini.
Kalangan pimpinan PH sendiri tidak lagi takut menyatakan hakikat tersebut.
Di forum terbuka, kenyataan media, perbincangan dalam bilik mesyuarat, sembang-sembang sesama sendiri, malah apa saja ruang untuk berbicara, topik tersebut kian kerap diperkatakan di sana sini.
Semalam, Ahli MPT Bersatu, Dr Rais Hussin dalam sebuah forum di UIA tanpa berselindung menyatakan PH akan kalah mudah jika PRU diadakan dalam waktu terdekat ini.
Katanya, selain janji manifesto banyak yang tidak ditunaikan, PH didapati tidak lagi menjadi kerajaan yang mendengari suara rakyat.
Hari ini, dua Ahli Parlimen PH turut tidak menolak kemungkinan PH akan hilang kuasa dalam PRU akan datang.
Charles Santiago, Ahli Parlimen Kelang dan Ahli Parlimen Subang, Wong Chen menggariskan dua faktor iaitu tidak menunaikan janji dan gagal melaksanakan pembaharuan asasi sebagai punca utamanya.
Kata mereka, dua faktor tersebut menjadikan sokongan rakyat kepada PH terus merudum di sebalik janji pembaharuan Malayia Baru yang dilaung-laungkan sebelum ini.
Untuk mengatasi semua itu dan agar pembaharuan lebih cepat dapat dilakukan, walaupun mungkin ada sebab-sebab lainnya, proses peralihan kuasa daripada Tun Mahathir Mohamad kepada Anwar Ibrahim tidak seharusnya ditangguhkan lagi melewati tempoh dua tahun.
Inilah adalah faktor paling cepat untuk menarik semula sokongan rakyat dan mengelakkan ia terus merudum.
Lebih lama Tun Mahathir duduk sebagai Perdana Menteri, percayalah, makin merudum lagi sokongan rakyat kepada PH dibuatnya.
Ini kerana Tun Mahathir dilihat banyak berdalih dalam menunaikan janji manifesto dan melaksanakan pembaharuan asasi dalam negara.
Tun Mahathir nampaknya masih terperangkap dengan gaya kepimpinan PM4 dan tidak menjiwai sepenuhnya semangat reformasi yang diperjuangkan oleh PH sejak lebih 20 tahun dahulu.
Lantaran itu, beliau tidak segan-segan menyatakan Buku Harapan bukan sebuah kitab suci serta bertangguh-tangguh dalam banyak janji yang lain atas alasan kekangan ekonomi, tetapi begitu cepat pula melaksanakan projek yang ada keghairahan peribadi kepadanya seperti projek kereta nasional ketiga.
Bagi rakyat, kereta nasional ketiga bukanlah keutamaan untuk negara berbanding PTPTN dan penghapusan tol yang dijanjikan sebelumnya.
Lebih lama Tun Mahathir menjadi Perdana Menteri, beliau dipercayai akan membawa negara semakin menuju era lamanya sebelum ini, walhal dunia dan persekitaran sudah banyak yang berubah.
Mahu tidak mahu, rakyat perlukan pendekatan dan keghairahan baru yang mampu ditonjolkan oleh PH.
Di sinilah pentingnya penyerahan jawatan kepada Anwar tidak lagi dilengah-lengahkan.
Anwar, berdasarkan pencapaian dan kecemerlangan semasa menjadi TPM sebelum ini, diyakini mampu mencetuskan idea serta garapan baru untuk rakyat dan negara berdasarkan semangat reformasi yang sudah sebati dalam dirinya.
Hanya semangat baru ini yang mampu menyuntik keyakinan untuk PH dapat bertahan menghadapi PRU15 akan datang.
Aura Tun Mahathir mungkin diperlukan ketika menumbangkan BN dahulu, tetapi untuk mengisi kemenangan dan memberi kesegaran, negara tidak boleh dibawa menoleh ke belakang dengan gaya kepimpinan lamanya.
Perubahan dan pembaharuan adalah jawapan untuk mengelakkan kekalahan dalam PRU akan datang dan ia mesti dilakukan dengan jiwa keberanian bahawa membiarkan Tun Mahathir lebih lama menjadi PM adalah suatu kerugian, sebaliknya tokoh baru akan membawa kesegaran dan keuntungan yang mungkin tidak dinampak sebelumnya.
(ShahbudinHusin 29/08/2019)

0

0

votes
Article Rating
Kongsikan artikel ini


APAKAH ELEMEN DIKTATOR PM4 SUDAH MERESAPI PM7?

Dalam beberapa ucapannya sebelum ini, Tun Mahathir Mohamad selalu mengalu-alukan teguran dan kritikan.
Kata beliau, teguran dan kritikan adalah umpama cermin yang membolehkan pihaknya memperbaiki kesilapan.
“Tanpa teguran dan kritikan, kita tidak nampak apa kesilapan kita.
“Dan cuba kita tak tengok cermin dua tiga hari, kemudian kita keluar rumah, adakah rupa kita makin elok?” demikian lebih kurang antara kata-kata yang pernah diucapkan oleh Tun Mahathir dalam mengalu-alukan teguran serta kritikan.
Tapi apa sudah jadi sekarang?
Mengapakah Dr Rais Hussin, Ahli MPT Bersatu mahu diambil tindakan disiplin hanya kerana memberikan pandangan yang berupa kritikan dan teguran?
Berhubung kritikan Dr. Rais yang meramalkan PH akan kalah jika PRU diadakan dalam masa terdekat ini, Tun Mahathir yang mempengerusikan mesyuarat MPT Bersatu semalam mengakui tindakan disiplin akan diambil terhadapnya.
“Kita telah bincang dengan panjang lebar, beberapa perkara, di antaranya perlu adanya disiplin dalam parti, khususnya ahli-ahli dalam Majlis Presiden juga Majlis Tertinggi, iaitu mereka yang ada pegang jawatan.
“Mereka perlu berhati-hati bila membuat pengumuman, kalau mereka membuat pengumuman yang merosakkan imej parti, maka tindakan akan diambil terhadap mereka, dan ini diputuskan berkenaan dengan
projection
 (ramalan) kononnya PH ini akan kalah PRU akan datang.
“Tak tahulah pendapat dia, tetapi kita akan adakan penyelidikan, akan kemukakan kepada Lembaga Disiplin parti dan Lembaga Disiplin akan membuat laporan kepada Majlis Tertinggi untuk Majlis Tertinggi akan ambil tindakan yang dicadangkan oleh Lembaga Disiplin,” jelasnya.
Ternampak dengan keputusan mesyuarat Bersatu semalam, Tun Mahathir seolah-olah tidak lagi sedia menerima teguran dan kritikan.
Walhal, jika diteliti, teguran dan kritikan Dr Rais bukanlah sesuatu yang boleh merosakkan parti, malah apa yang disuarakan beliau itu benar-benar merupakan cermin untuk PH memperbaiki dirinya.
Ini kerana, apa yang dinyatakan beliau ialah perlunya PH segera menunaikan janji-janji manifestonya jika tidak mahu kalah PRU akan datang.
Dalam memberikan hujah dalam sebuah forum di UIA baru-baru ini, Dr Rais berkata, PH mempunyai tempoh kira-kira tiga setengah tahun lagi untuk menunaikan janji-janji PRU14.
“Dalam senario sekarang, kalau kita adakan pilihanraya esok, UMNO dan PAS akan menang,” kata beliau.
Berdasarkan apa yang dinyatakannya itu, di mana salahnya hujah tersebut dan dari sudut mana ia dianggap telah merosakkan imej parti?
Lagi pula, Dr Rais telah membentangkan hujah-hujahnya itu dalam sebuah forum terbuka di sebuah universiti dan segala pandangan beliau seharusnya dilihat dari sudut yang positif.
Kenapa Tun Mahathir tidak mahu melihat teguran dan kritikan Dr Rais itu sebagai cermin untuk PH dan Bersatu memperbaiki lagi dirinya sebagaimana yang selalu disebutnya sebelum ini?
Adakah beliau kini sudah berubah dan tidak lagi boleh dikritik?
Adakah Tun Mahathir sudah lupa kepada kata-katanya sendiri?
Atau elemen kediktatoran PM4 sebenarnya semakin meresapi PM7 sekarang ini?
(ShahbudinHusin 30/08/2019)

0

0

votes
Article Rating
Kongsikan artikel ini


TIADA JAWATAN MENTERI BERMAKNA TUN M MEMANG MAHU MELANTIK ANWAR SEBAGAI PM

Realitinya tidaklah sukar memahami kenyataan Tun Mahathir Mohamamd apabila beliau menyatakan tiada kekosongan jawatan menteri untuk diberikan kepada Anwar Ibrahim.
Kenyataan itu adalah sebagai penjelasan bahawa rombakan kabinet yang bakal dilakukannya tidak lama lagi hanyalah bertujuan menukar portfolio menteri-menteri tertentu saja.
Oleh kerana ia hanya menukar portfolio, bermakna tiada pengguguran atau perlantikan orang baru sebagai menteri.
Sebab itu, kata Tun Mahathir, oleh kerana tiada sesiapa mahu meletak jawatan dan tiada kekosongan, maka tiadalah ruang untuk Anwar dilantik sebagi menteri.
Itulah logiknya.
Jawapan Tun Mahathir bagaimanapun tidak lebih sekadar menjawab soalan wartawan yang bertanya tentang kedudukan Anwar sama ada akan dilantik sebagai menteri atau tidak dalam rombakan kabinet yang bakal dilakukannya.
Ia tidak bermaksud Tun Mahathir menolak untuk Anwar berada dalam kabinet atau memberi gambaran ada ura-ura mahu membawa Presiden PKR itu menjadi menteri.
Perkara itu sudah pun dijelaskan oleh Anwar bahawa beliau tidak pernah berniat sama sekali untuk berada dalam kabinet yang ada sekarang.
Kedudukan Anwar sebenarnya bukanlah untuk menjadi menteri, tetapi sebagai pengganti yang telah dipersetujui kepada Tun Mahathir sebagai Perdana Menteri.
Untuk itu, kenyataan Tun Mahathir semalam lebih mengesahkan bahawa beliau tidak bersedia melantik Anwar dalam kabinetnya kerana beliau memang telah menyediakan ruang untuk Anwar menjadi penggantinya sebagai Perdana Menteri.
Tempat Anwar sebagai bakal Perdana Menteri secara tidak langsung telah disahkan oleh Tun Mahathir dan bukannya untuk mengisi mana-mana jawatan menteri.
Hanya waktu dan masa saja lagi yang akan menentukan bila penyerahan jawatan itu akan dilaksanakan.
Bagi Anwar pula, tidak berniatnya beliau berada dalam kabinet Tun Mahathir adalah disebabkan sudah ada konsensus mengenai kedudukannya sebagai pengganti Perdana Menteri.
Lagi pula, isteri beliau, Dr Wan Azizah Wan Ismail adalah Timbalan Perdana Menteri ketika ini dan sedang bersama-sama dengan Tun Mahathir menguruskan kerajaan.
Maka, sudah tentu tidak molek jika dalam keadaan isterinya sudah pun menjadi Timbalan Perdana Menteri, beliau yang sudah dipersetujui sebagai pengganti Tun Mahathir mahu turut sama juga berada dalam kabinet sebagai menteri.
Pilihan Anwar untuk tidak berada dalam kabinet dan tidak mahu mengganggu pentadbiran Tun Mahathir – Dr Wan Azizah adalah keputusan yang tepat dan wajar.
Ia adalah demi keharmonian PH itu sendiri dan agar Anwar dan Dr Wan Azizah tidak ditohmah dengan pelbagai dakwaan kerana suami isteri berada dalam kerajaan secara serentak.
Apabila tiba waktunya Anwar mengambil alih jawatan Perdana Menteri daripada Tun Mahathir nanti, Dr. Wan Azizah secara automatik akan turut berundur sama.
Tidak akan berlaku keadaan di mana Anwar dan Dr Wan Azizah sebagai suami isteri akan menjadi Perdana Menteri dan Timbalan Perdana Menteri pada waktu yang sama.
Pengunduran Dr Wan Azizah adalah bertujuan memberi laluan kepada Anwar menyusun kabinetnya sendiri dan melantik Timbalan Perdana Menteri baru yang dipersetujui secara konsensus oleh PH.
Oleh itu, tiada apa-apa sebenarnya yang perlu digegak-gempitakan atau cuba diselewengkan fakta berhubung kedudukan Anwar dalam kabinet dan masa depannya sebagai pengganti Perdana Menteri daripada apa yang dinyatakan oleh Tun Mahathir semalam.
Kedudukan beliau adalah janji yang telah dikonsensus dan dipersetujui dan cubaan mengingkarinya tidak lain adalah tindakan mahu menghancurkan PH sebagai kerajaan yang telah dipilih rakyat pada PRU14 lalu.
(ShahbudinHusin 30/08/2019)

0

0

votes
Article Rating
Kongsikan artikel ini


“FAHAMI FALSAFAH HIJRAH UNTUK KEHIDUPAN BERMASYARAKAT”

Peristiwa Hijrah ternyata membawa makna yang cukup besar buat umat.
Tatkala kita mengimbau dan menulusuri sejarah terkait hari besar ini, kita juga menginsafi bahawa tekad dan perjuangan untuk mempasakkan sistem pemerintahan yang meletakkan “al-adli wal ihsan” memerlukan komitmen yang jitu dan tegas.
Perpindahan umat Islam Mekah ke Madinah ternyata membuka lembaran baru dalam sejarah pengembangan agama Islam.
Baginda Rasulullah SAW menjadi tonggak kepada penyatuan agung yang membawa kepada penyatuan antara kedua-dua kaum Ansar dan Muhajirin yang akhirnya menjadi titik tolak kepada suatu sistem masyarakat yang berpaksikan keadilan, kesaksamaan dan keterangkuman.
Falsafah yang maha agung ini sewajarnya menjadi asas kepada hukum kenegaraan dan tata masyarakat kita, dan mesti didukung dan disemat di dada semua bahawa tidak ada yang lebih mulia dari yang lain, malah yang membedakan adalah tahap taqwa dan amalan kita.
Oleh yang demikian segala momokan atau hasutan atau penyeruan kepada semangat kabilah dan faham perkauman sempit wajar segera ditundukkan.
Negara ini tidak akan bergerak jauh jika hanya sesetengah kelompok dimuliakan, dan jika falsafah yang digagaskan Nabi ini tidak dikembang dan dihayati semua.
Tatkala Baginda Rasulullah SAW istiqomah menyeru kepada perubahan, pembaharuan, dan sebuah sistem baharu yang memanfaat semua, ada beberapa kelompok di dalam negara ini yang sedang giat menyemai kebencian dan kecurigaan antara kaum.
Apakah sebenarnya yang kita hajati dari perseteruan dan adu domba?
Apakah kehancuran atau keamanan?
Apakah kemakmuran atau kebinasaan?
Dengan semangat Maal Hijrah ini, wajar untuk direnung kembali persoalan-persoalan ini.
Justeru dengan semangat baharu, tekad baharu dan iltizam yang jitu, saya menyeru kepada umat agar pelihara dan lindungi negarabangsa ini dari sebarang cubaan untuk memecahbelah dan mengeruhkan hubungan antara kaum.
Negara ini perlu lekas kebah dari barah perkauman dan segera memungkinkan sebuah tatakelola yang bermaruah dan yang tidak menyisihkan sesiapa.
Mewakili keluarga majmuk KEADILAN, saya ucapkan Selamat Menyambut Maal Hijrah 1441H kepada seluruh umat Islam di Malaysia.
ANWAR IBRAHIM
31 OGOS 2019.

0

0

votes
Article Rating
Kongsikan artikel ini


TIADA PILIHAN, TUN M SEKALI LAGI AKUR PADA JANJI

Menjawab kenyataan Tun Mahathir Mohamad bahawa tiada kekosongan jawatan menteri untuk Anwar Ibrahim dalam kabinet, Timbalan Perdana Menteri, Dr Wan Azizah Wan Ismail berkata, akan ada kekosongan kalau Perdana Menteri meletakkan jawatannya.
Kata-kata Dr Wan Azizah itu secara tidak langsung memperjelaskan lagi hakikat bahawa tempat yang selayaknya untuk Anwar ialah Perdana Menteri, bukannya menteri.
Maksud Tun Mahathir pun apabila beliau mengatakan tiada kekosongan jawatan menteri untuk Anwar adalah kerana beliau memang telah memperuntukkan kerusi Perdana Menteri untuk penggantinya itu.
Kenyataan tentang kedudukan Anwar ini bukan saja kerana janji yang sudah dikonsensuskan sedemikian rupa untuk beliau, malah dalam PH sekarang juga tiada yang lebih layak selain Presiden PKR itu untuk menggantikan Tun Mahathir sebagai Perdana Menteri.
Lebih dari itu, oleh kerana sudah ada perjanjian tersebut, Anwar sendiri tidak pernah berniat atau ada meminta untuk menjadi menteri dalam kabinet Tun Mahathir.
Umpama kata, kalau sudah diperuntukkan kerusi CEO buatnya, buat apa Anwar mahu jadi Pengurus Besar buat sementara.
Lebih baik beliau menunggu janji yang sudah dipersetujui itu ditunaikan kepadanya.
Dalam hal ini, Tun Mahathir juga kemudiannya, buat kesekian kalinya, sekali lagi mengikrarkan untuk menyerahkan jawatan Perdana Menteri apabila beliau meletakkan jawatan nanti.
Kata Tun Mahathir, beliau terikat dengan janji itu dan akan tetap menunaikannya seperti yang telah dipersetujui.
Beliau juga mengulangi tidak akan berkhidmat sehingga PRU15 yang dijangka akan diadakan pada tahun 2023 akan datang.
Makna kata, sama ada menjelang dua tahun atau melewati sedikit daripada tempoh itu, Tun Mahathir tetap akan melepaskan jawatannya serta akur dengan kedudukan Anwar sebagai penggantinya.
Tiada pilihan, itulah yang sebaik-baiknya untuk Tun Mahathir, PH dan kepimpinan Anwar sebagai nafas baru dipercayai mampu mengemudi parti untuk mengekalkan kemenangan dalam PRU15 seterusnya.
(ShahbudinHusin 31/08/2019)

0

0

votes
Article Rating
Kongsikan artikel ini


APA NASIB HISHAMMUDDIN BERSAMA UMNO?

Bekas Naib Presiden UMNO, Hishammuddin dilaporkan sedang disiasat oleh Lembaga Disiplin UMNO atas dakwaan salah laku.
Pengerusi Lembaga Disiplin UMNO, Apandi Ali yang mengesahkan perkara tersebut, bagaimanapun memberitahu, belum ada cadangan atau syor dibuat oleh badan itu kepada UMNO.
“Setakat hari ini belum dibuat apa-apa syor. Selepas selesai siasatan baru kita akan buat syor, jika difikirkan perlu,” jelas Apandi.
Meskipun tidak disebut apa salah laku yang telah dilakukan oleh Hishammuddin, ia dipercayai ada kaitan dengan pertemuannya dengan Tun Mahathir, baru-baru ini.
Selain itu, bekas Menteri Pertahanan itu juga selalu diperkatakan ramai dengan dakwaan sedang dalam perancangan mengatur beberapa Ahli Parlimen UMNO untuk melompat menyertai Bersatu bagi mengukuhkan kedudukan Tun Mahathir.
Beliau didakwa mempunyai hubungan rapat dengan Azmin Ali, malah pernah didapati bercuti bersama di Marakesh, Maghribi.
Pertemuan dengan Tun Mahathir baru-baru ini, selain dihadiri oleh Hishammuddin, turut disertai beberapa pemimpin Pas dan GPS iaitu parti pemerintah di Sarawak.
Pertemuan itu menimbulkan spekulasi Tun Mahathir sedang berusaha mengukuhkan kedudukannya, walaupun ia sebenarnya tidak perlu sama sekali kerana beliau terikat dengan konsensus untuk menyerahkan jawatan Perdana Menteri kepada Anwar Ibrahim selepas kira-kira dua tahun memegang jawatan tersebut.
Jika sudah mahu berundur, untuk apa lagi mengukuhkan kedudukan?
Setiausaha Agung UMNO, Annuar Musa bagaimanapun seperti cuba mempertahankan Hishammuddin dengan mengatakan tiada aduan dibuat kepada UMNO berhubung salah laku bekas Naib Presiden UMNO itu.
Katanya lagi, pertemuan Hishammuddin dengan Tun Mahathir baru-baru ini juga adalah atas kapasiti peribadi dan tidak mewakili parti.
Tetapi, apa pun persoalannya, dengan pengesahan Apandi sendiri bahawa siasatan sedang dilakukan terhadap Hishammuddin, ia menunjukkan gerak-gerak bekas Naib Presiden itu sentiasa dalam pemerhatian kepimpinan UMNO.
Apa lagi, UMNO dan BN yang kini kembali dikuasai oleh Zahid Hamidi dan Najib Razak yang sedang berdepan pertuduhan di mahkamah, kedua-dua jelas tidak mahu wujudnya sebarang hubungan belakang tabir antara mana-mana pemimpin UMNO dengan Tun Mahathir.
Sejak pertemuan Hishammuddin dengan Tun Mahathir juga membuatkan UMNO menetapkan bahawa sebarang rundingan dengan pihak luar hanya boleh dilakukan oleh Presiden UMNO sahaja.
Yang nyata, dengan siasatan terhadap Hishammuddin, gerak-gerak beliau kini jadi terbatas dengan sendirinya.
Apa pilihan Hishammuddin selepas ini?
Mahu terus kekal dalam UMNO?
Jika mahu terus kekal bersama UMNO, Hishammuddin nampaknya tidak ada pilihan lain selain mesti setia sepenuh hati dan tidak lagi cuba melakukan apa-apa yang mencurigakan dengan pihak luar, khususnya Bersatu dan Tun Mahathir di belakang tabir atau secara sembunyi-sembunyi.
Jika itu didapati dilakukannya, pemecatan barangkali hukuman yang bakal menantinya.
Namun, jika benar Hishammuddin memang ada perancangan, sama ada untuk dirinya atau bersama beberapa Ahli Parlimen UMNO yang lain untuk melompat menyertai Bersatu, dengan siasatan Lembaga Disiplin ini tidak mustahil akan membuatkan beliau lebih cepat meninggalkan UMNO.
Apa lagi jika beliau dijanjikan jawatan dan masa depan oleh Tun Mahathir yang sukar ditolaknya.
Bagaimanapun, jika beliau keluar UMNO, maka lengkaplah tiga generasi – Datuk Onn, Hussein Onn dan Hishammuddin yang akhirnya lari meninggalkan medan perjuangan dan tidak mustahil menuruti jejak datuk dan ayahandanya yang meninggal dunia di luar UMNO.
(ShahbudinHusin 01/09/2019)

0

0

votes
Article Rating
Kongsikan artikel ini


SIA-SIA HARAPKAN TUN M BUBAR PARLIMEN AWAL

Terdapat seolah-olah kecenderungan yang berterusan ketika ini daripada UMNO dan Pas untuk mendesak agar Tun Mahathir Mohamad segera membubarkan Parlimen.
Dalam UMNO dan Pas kononnya menyokong Tun Mahathir agar menghabiskan khidmat sebagai Perdana Menteri sehingga ke akhir penggal, lidah bercabang kedua-dua parti ingin segera merebut kuasa nampaknya tidak dapat diselindungkan dalam waktu yang sama.
Seolah-olah melalui desakan itu, UMNO dan Pas sekarang ini begitu yakin mereka akan dapat mengambil alih kuasa daripada PH untuk mentadbir negara ini.
Sesuatu yang UMNO dan Pas barangkali terlupa ialah PH baru saja mentadbir negara ini dalam tempoh setahun empat bulan sejak berjaya menumbangkan BN pada 9 Mei 2018 yang lalu.
Bermakna, untuk menghabiskan tempoh lima tahun sebagai kerajaan, PH ada masa kira-kira tiga tahun lapan bulan lagi mentadbir negara ini.
Masalah dan kekurangan di sana sini adalah perkara biasa bagi sebuah kerajaan baru, tetapi adalah “bodoh” jika Tun Mahathir mahu membubarkan Parlimen hanya dalam tempoh setahun lebih baru memegang kuasa, sedangkan had yang dibenarkan ialah lima tahun.
Dalam tempoh tiga tahun lebih yang masih berbaki itu macam-macam usaha dan perancangan boleh dilakukan oleh PH sebagai kerajaan untuk menambahbaik sokongan rakyat kepada mereka.
Untuk itu, kalau pun UMNO sudah tidak tahan hidup sebagai pembangkang dan Pas pula semacam terlebih ghairah seolah-olah kerjasama kedua-dua parti mampu menawan Putrajaya, belajarlah bersabar dahulu.
Bukankah sabar itu sebahagian daripada iman?
Lagi pula, sudah pastikah UMNO dan Pas dapat mengalahkan PH jika PRU diadakan dalam waktu yang segera ini?
Cukupkah kawasan-kawasan Parlimen majoriti Melayu saja untuk UMNO dan Pas memperolehi lebih daripada 112 kawasan Parlimen sebagai jumlah minimum untuk menjadi kerajaan?
Bagaimana dengan soal pembahagian kerusi antara UMNO dan Pas, adakah ia dijamin tidak menghasilkan perkelahian dan perpecahan?
Kepada UMNO, jangan sesekali lupa bagaimana Pas ketika bersama Pakatan Rakyat dahulu kerapkali mengkhianati perjanjian pembahagian kerusi yang telah dipersetujui dengan Hadi Awang sendiri di saat-saat akhir mengeluarkan surat watikah kepada calon partinya sendiri di mana akhirnya berlaku pertandingan tiga penjuru di beberapa kawasan.
Apakah, tidak mustahil kali ini ketika bersama UMNO, Pas dan Hadi Awang akan bersikap khianat sekali lagi?
Selain itu, harus juga difahami, kerjasama UMNO dan Pas ini barangkali akan menjadi salah satu asas bagi Tun Mahathir untuk tidak membubarkan Parlimen dalam waktu terdekat ini.
Ini kerana, melalui kerjasama UMNO dan Pas itu, parti dalam PH yang paling terancam sekali untuk menang ialah Bersatu yang dipimpin oleh Tun Mahathir sendiri.
Jika dalam PRU14 lalu, Bersatu menang 13 kerusi Parlimen, tidak mustahil kerjasama UMNO dan Pas ini akan menjadikan jumlah kemenangan Bersatu bertukar menjadi kosong.
Maka, tentulah mustahil Tun Mahathir akan membubarkan Parlimen lebih awal hanya untuk memberi kemenangan kosong kepada partinya sendiri.
Sebaliknya, melalui kerjasama yang terjalin antara UMNO dan Pas yang tentunya disertai dengan mainan isu kaum dan agama yang melampau, pengundi Melayu bandar serta separa bandar dan pengundi bukan Melayu akan lebih memberi sokongan kepada PKR dan DAP.
Dalam erti kata lain, komponen BN seperti MCA dan MIC akan terus disisihkan pengundi, manakala kawasan bandar dan separa bandar lebih berpotensi untuk dimenangi oleh PKR dan juga DAP.
Melalui kerjasama UMNO dan Pas juga, BN secara tidak langsung akan bertukar menjadi gabungan yang rasis dengan mainan isu kaum serta agama bakal menjadi tunjangnya, sekali lagi keadaan ini juga memberi kelebihan kepada PH di Sabah dan Sarawak untuk memenangi lebih banyak kerusi.
Pendek kata, PRU awal, selain tidak memberi jaminan kepada Bersatu yang diketuai oleh Tun Mahathir untuk memenangi banyak kerusi, ia juga belum tentu memberi kelebihan kepada UMNO dan Pas.
Tetapi, dengan mengadakan PRU akan datang mengikut jadual sehingga tahun 2023 dan tempoh tiga tahun yang masih berbaki ini digunakan untuk menunaikan janji manifesto serta melaksanakan reformasi, selain peralihan kuasa kepada Anwar Ibrahim ditunaikan sebagaimana konsensus yang telah dipersetujui, bukan saja PH lebih terjamin mampu mengekalkan kuasa, malah kemenangan kosong Bersatu pun tidak mustahil dapat dielakkan.
(ShahbudinHusin 01/09/2019)

0

0

votes
Article Rating
Kongsikan artikel ini


APAKAH HILMAN MAHU AZMIN JUGA DIAMBIL TINDAKAN?

Apakah maksud Hilman Idham berkata demikian?
Tidakkah beliau sedar bahawa Haziq Abdullah Abdullah Abdul Aziz sudah pun diambil tindakan pecat keahlian oleh PKR?
Lebih daripada itu, apakah Hilman lupa bahawa Haziq juga telah ditamatkan perkhidmatannya dengan kerajaan sebagai Setiausaha Sulit Kanan kepada Timbalan Menteri Industri Utama, Shamsul Iskandar Mohd Akin?
Jadi, apa lagi yang Hilman mahu?
Apakah sebagai Setiausaha Politik kepada Azmin Ali, Hilman sebenarnya bermaksud agar Lembaga Disiplin turut segera mengambil tindakan yang sama kepada bossnya juga?
Sabarlah Hilman….walaupun tindakan yang diambil oleh Lembaga Disiplin PKR terhadap Haziq bukan berkaitan hubungan seks sejenis yang diakui telah dilakukannya bersama Azmin, tetapi parti tidak boleh mendahului pihak polis dalam bertindak.
Hanya setelah pihak polis mengesahkan pelaku dalam video itu adalah Haziq dan Azmin serta kemudian dibawa ke mahkamah untuk pertuduhan, maka barulah parti boleh mengambil tindakan susulannya.
Sementara siasatan polis belum selesai dan Peguam Negara juga belum mendakwa mereka di mahkamah, tentulah tidak adil bagi PKR yang bertunjangkan keadilan untuk mendahului dari segi tindakan.
Lagi pula, jika mengikut seperti apa yang diminta oleh Hilman agar Lembaga Disiplin bertindak, tindakan bukan saja mesti diambil kepada Haziq, bahkan juga kepada Azmin.
Bukankah hubungan seks melibatkan dua pihak?
Di mana keadilan jika hanya Haziq yang dirasakan wajar diambil tindakan berdasarkan pengakuannya, tetapi pasangannya yang juga diakui oleh Haziq dilepaskan begitu saja?
(ShahbudinHusin 02/09/2019)

0

0

votes
Article Rating
Kongsikan artikel ini


JAWAPAN KEPADA POLITIK KAUM DAN AGAMA YANG MELAMPAU

Politik perkauman dan agama yang selama ini menjadi mainan UMNO dan Pas barangkali tidak relevan lagi selepas ini.
Ini berikutan persempadanan baru SPR yang akan menambah kawasan pengundi campuran sedang dilaksanakan dan mungkin menjadi kenyataan dalam PRU15 akan datang.
Sekarang ini, daripada 222 kawasan Parlimen di seluruh negara, kawasan yang benar-benar boleh dikategorikan sebagai campuran hanya ada 83 saja.
Selebihnya sama ada kawasan Melayu di luar bandar atau kawasan Cina di bandar-bandar.
Melalui persempadanan baru yang dirancang, kawasan Parlimen yang mempunyai jumlah pengundi campuran akan ditambah menjadi sekurang-kurangnya 140 kawasan.
Dengan majoriti kawasan Parlimen memiliki jumlah pengundi campuran, gaya dan kempen politik yang bercorak kaum serta agama yang melampau dengan sendirinya akan terhapus serta tidak lagi relevan.
Ia akan menjadikan semua parti yang bertanding akan lebih menekankan kepada memperjuangan keperluan rakyat seperti peluang pekerjaan, perumahan, program kesihatan, program untuk belia, memerangi rasuah, tadbir urus kerajaan yang lebih baik dan seumpamanya.
Politik kaum dan agama yang sempit yang boleh memecah-belahkan masyarakat akan terpinggir dan tidak lagi diperlukan, bahkan menjadi sesuatu yang asing.
Inilah kaedah terbaik untuk menampilkan gaya politik sihat yang benar-benar memperjuangkan kepentingan rakyat tanpa retorik kaum dan agama yang keterlaluan seperti yang berlaku selama ini.
Selama ini, oleh kerana kawasan Parlimen yang mewakili satu-satu kaum masih merupakan majoriti, maka politik kaum dan agama telah berlaku dengan bermaharajalela sehingga wujudnya perpecahan yang ketara dalam masyarakat.
Ia bukan saja memisahkan antara mereka yang berlainan bangsa dan agama, bahkan juga di kalangan mereka yang sebangsa dan seagama.
Pindaan baru dengan menambah kawasan pengundi campuran ini adalah jawapan terbaik untuk mengekang politik kaum dan agama yang sesungguhnya sama sekali tidak sihat untuk negara berbilang bangsa seperti Malaysia.
(ShahbudinHusin 03/09/2019)

0

0

votes
Article Rating
Kongsikan artikel ini


MENGENANG TARIKH 2 SEPTEMBER 1998

Semalam, 2 September adalah tarikh yang sentiasa diingati setiap kali kita memperkatakan tentang kebangkitan reformasi di negara ini.
Bermula 2 September 1998 di mana ketika itu Anwar Ibrahim dipecat sebagai Timbalan Perdana Menteri dan kemudian pada sebelah malam keesokannya, keahlian UMNOnya pula dilucutkan yang bermakna semua jawatan beliau dalam parti itu gugur secara automatik, di situlah titik mula kebangkitan reformasi yang sehingga akhirnya BN berjaya ditumbangkan pada 9 Mei 2018 yang lalu.
Tanpa pemecatan Anwar, PKR tidak akan wujud dan kebangkitan reformasi juga tidak mungkin berlaku.
Tanpa pemecatan Anwar, tidak mungkin wujud sebuah gabungan pembangkang yang kuat yang setelah 20 tahun berjuang, berjaya menjadi kerajaan menggantikan BN.
Tanpa pemecatan Anwar, BN tentu saja masih jadi kerajaan sampai sekarang ini.
Tanpa pemecatan Anwar, Tun Mahathir Mohamad barangkali tidak keluar UMNO sampai dua kali dalam hidupnya.
Tanpa pemecatan Anwar, Tun Mahathir tidak mungkin menubuhkan Bersatu, berbaik dan bergabung semula dengan Anwar yang pernah dipecatnya semata-mata untuk menumbangkan BN yang pernah meletakkan dirinya sebagai Perdana Menteri selama 22 tahun.
Pendeknya, tanpa peristiwa pemecatan Anwar, banyak perkara tidak berlaku di negara kita ini.
Malah, jika kita sebagai rakyat merasa bertuah kerana kerajaan BN berjaya ditukar pada 2018 lalu, haruslah diingat segala-galanya bermula dengan beliau dipecat pada tarikh 2 September 1998 itu.
Tanpa pemecatan Anwar, tanpa beliau menubuhkan PKR dan kemudian menggabungkan parti-parti pembangkang serta sejak itu melaungkan reformasi dan perubahan, biar bagaimana besar sekali pun skandal yang dilakukan oleh sesiapa yang menjadi Perdana Menteri, BN tetap sukar untuk ditumbangkan.
Hanya kerana tapak untuk perubahan itu sudah tersedia sejak 2 September 1998, itulah yang sebenarnya memberi dorongan paling kuat untuk Tun Mahathir sedia berbaik semula dengan Anwar, bergabung, berpadu tenaga serta menggunakan logo PKR untuk menumbangkan BN pada PRU14 lalu.
Lantaran itu, mereka yang hari ini banyak menuai hasil perjuangan PH dengan pelbagai nikmat jawatan dan kedudukan dalam kerajaan, jangan sesekali lupa bagaimana semua yang ada ini bermula.
Jangan terlalu mudah lupa diri seolah-olah mereka telah berjasa besar kepada perjuangan dan perubahan ini, walhal peristiwa 2 September 1998 dan kerana yang dipecat itu Anwarlah yang memungkinkan semangat reformasi berterusan selama 20 tahun sehingga akhirnya era BN sebagai kerajaan dapat diakhiri.
Seperkara itu, meskipun pemecatan Anwar adalah atas tuduhan salah laku moral dan dakwaan liwat yang mana beliau kemudian dibebaskan di peringkat rayuan di Mahkamah Persekutuan pada 2004, realitinya penyingkiran beliau pada 1998 itu tidak lebih kerana soal kuasa dan bermotif politik semata-mata.
Mengapa dikata demikian?
Pertama, meskipun pernah memecat dan mengaibkan Anwar pada 1998, Tun Mahathir kemudian sedia berbaik dan berdamai semula dan setuju menamakan Anwar sekali lagi sebagai bakal penggantinya untuk jawatan Perdana Menteri ke-8.
Jika benar kerana isu moral itu menyebabkan tidak layaknya Anwar menjadi pemimpin sehingga dipecat pada 1998, bagaimana Tun Mahathir pada 2017 setuju kembali dengan konsensus menamakan Presiden PKR itu sebagai bakal penggantinya?
Keduanya, jika benar Tun Mahathir berpegang kepada isu moral dan dakwaan salah laku pemimpin sebagai asas tidak layak seseorang itu menjadi pemimpin, mengapakah beliau tidak mengambil apa-apa tindakan terhadap Azmin Ali yang dikaitkan dengan dakwaan salah laku moral yang sama?
Apakah bezanya Anwar dengan Azmin?
Sudah tentu jawapan paling mudah ialah Azmin bukan ancaman kepada Tun Mahathir, maka sehingga ini setelah lebih dua bulan berlalu, bukan saja hasil siasatan masih tidak diketahui, malah beliau seolah-olah dilindungi dengan terus diberi peranan penting dalam kerajaan sama ada untuk tugasan dalam dan juga luar negara.
Untuk itu, mengenang tarikh 2 September 1998 yang genap 21 tahun usianya hari ini, ia bukan saja tentang perjuangan, perubahan dan kegigihan Anwar, tetapi juga membuatkan kita semakin mengenali siapa Tun Mahathir sebenarnya.
(ShahbudinHusin 03/09/2019)

0

0

votes
Article Rating
Kongsikan artikel ini


TIGA PILIHAN BUAT GENG KARTEL

Pendirian Anwar Ibrahim dalam menangani tindakan sesetegah pemimpin PKR yang tidak hadir mesyuarat sejak sekian lama yang kemudian disusuli dengan sebahagiannya menunjukkan perangai mengada-ngada, nampaknya cukup jelas dan tidak sukar lagi difahami.
Hasrat mereka untuk mengadakan pertemuan secara berasingan dengannya tidak mendapat layanan sama sekali daripada Anwar.
Kepada Azmin Ali yang dilaporkan telah tidak hadir mesyuarat PKR sejak menang jawatan Timbalan Presiden PKR pada November tahun lalu, pesan Anwar hanya satu – hadirlah mesyuarat.
“Saya dah nasihat, mesti hadir mesyuarat,” kata Anwar.
Kepada Zuraidah Kamaruddin, Naib Presiden PKR yang diberitakan telah menulis tiga pucuk surat kepada Anwar untuk mengadakan “mesyuarat perdamaian” secara berasingan setelah berkali-kali tidak hadir mesyuarat dan bermulut celupar di media, juga tidak mendapat layanan daripada Presiden PKR itu.
“Isu ini titik bengik, saya tak mahu bincang di sini. Datang saja mesyuarat, kita bincang,” demikian penegasan Anwar.
Kesimpulannya, sebagai Presiden PKR dan bakal Perdana Menteri, Anwar telah menunjukkan ketegasan yang seharusnya diberikan pujian.
Dalam berorganisasi, ada peraturannya dan semua orang hendaklah patuh kepada ketetapan untuk menghadiri mesyuarat yang diadakan sama mesyuarat MPP atau mesyuarat Biro Politik.
Dalam hal ini, kepada Azmin, Zuraidah atau mana-mana geng kartel yang masih mahu menunjukkan keras kepala, hanya ada tiga pilihan buat mereka.
Pertama, patuh kepada peraturan parti, akur dengan kepimpinan Anwar sebagai Presiden PKR dan hendaklah hadir mesyuarat mengikut tarikh dan masa yang ditetapkan.
Sesekali tidak hadir mungkin boleh diterima, tetapi kalau sudah berkali-kali atau sejak lapan bulan lamanya tanpa alasan yang munasabah, memanglah nampak pelik kelihatannya.
Begitu juga jika alasan kononnya sibuk dengan urusan kerajaan.
Apakah hanya dia saja yang sibuk dengan urusan kerajaan?
Kenapa PM dan TPM yang lebih sibuk boleh pula hadir mesyuarat?
Tiada alasan lagi buat mereka, melainkan mesti, mesti dan mesti hadir mesyuarat jika mahu terus bersama PKR.
Kedua, jika tidak mahu hadir mesyuarat yang tindakan itu boleh difahami sebagai isyarat tidak lagi berminat terhadap PKR serta enggan akur kepada kepimpinan Anwar, maka silalah undur diri dan letak semua jawatan yang ada.
Jadilah ahli biasa PKR saja dan biarlah parti ini diuruskan oleh mereka yang benar-benar berminat dan komited dalam menghadiri mesyuarat.
Ketiga, pilihan seterusnya dan terbaik ialah tinggal dan keluarlah daripada PKR ini jika masih mahu menunjukkan kedegilan dan seolah-olah ada “boss” lain di hati masing-masing.
Apa guna berada dalam parti jika hati tidak ada bersama?
Setelah meninggalkan PKR, mereka bolehlah memilih untuk menyertai mana-mana parti lain yang dirasakan lebih sesuai serta cocok dengan jiwa masing-masing.
Tetapi, satu perkara haruslah diingat, menyertai mana-mana parti pun mereka tetap kena hadir mesyuarat juga.
(Shahbudindotcom 04/09/2019)

0

0

votes
Article Rating
Kongsikan artikel ini


ADA MENTERI HANYA FIKIR UNTUK DAPAT PENCEN SEBELUM MATI

Malam tadi saya menikmati makan malam bersama beberapa kenalan yang antaranya adalah mereka yang diketahui mempunyai hubungan rapat dengan Anwar Ibrahim sejak zaman ABIM lagi.
Dalam berbual-bual mengenai pelbagai isu dalam negara, termasuk politik semasa, tiba-tiba terkeluar cerita berkenaan perlakuan seorang menteri yang dirasa cukup memalukan perbuataannya.
Menteri berkenaan dikatakan datang menemui Anwar dan meminta Presiden PKR itu agar tidak terlalu terburu-buru untuk mengambil alih jawatan Perdana Menteri daripada Tun Mahathir Mohamad.
Kata menteri tersebut, Anwar tidak perlu terlalu berpegang kepada tempoh masa kira-kira dua tahun yang dijanjikan kepadanya untuk penyerahan jawatan itu.
Sebaliknya, menteri itu mencadangkan agar Anwar hanya mengambil alih jawatan yang sudah sedia dijanjikan kepadanya itu selepas tiga tahun Tun Mahathir memegangnya.
Ditanya tentang alasannya, menteri tersebut secara berterus-terang menyatakan jika peralihan kuasa itu berlaku selepas tiga tahun, maka dapatlah beliau menikmati pencen penuh sebagai menteri selepas itu.
Tidak dipastikan sama ada menteri itu menyatakan demikian kerana tidak mahu berkhidmat di bawah kepimpinan Anwar sebagai Perdana Menteri atau beliau sudah dapat merasakan namanya memang tidak tersenarai sebagai anggota kabinet selepas ini.
Mendengar alasannya itu, Anwar dikatakan agak sedikit terganggu dengannya, lalu tanpa membuang masa bertindak “membasuhnya” tanpa belas kasihan pada ketika itu juga.
Anwar telah “membebel” kepada menteri tersebut dengan agak lama sehingga beliau dilaporkan terdiam, tertunduk malu dan tidak mampu mengangkat mukanya lagi.
Anwar lantas mengingatkannya tentang perjuangan PH bukan memikirkan untuk diri sendiri atau habuan berbentuk peribadi, tetapi membela rakyat sebagaimana yang mereka harapkan apabila berlakunya perubahan kerajaan.
Sebagai pemimpin yang berjuang untuk rakyat, apalagi menteri itu mempunyai kelulusan yang agak tinggi, bukan memiliki sijil palsu, tetapi perjuangannya yang nampaknya semata-mata hanya memikirkan pencen untuk dirinya sememangnya sesuatu yang benar-benar memalukan.
Ini bermakna, menteri tersebut langsung tiada keikhlasan dalam dirinya, baik kepada PH, parti yang diwakilinya, rakyat yang mengundinya serta Tun Mahathir yang melantiknya sebagai menteri.
Yang difikirnya hanya jawatan, kedudukan dan nikmat pelbagai habuan sebagai anggota jemaah menteri dan kemudian pencen penuh puluhan ribu sebagai bekalan sebelum mati.
Tidakkah ini sebenarnya amat-amat memalukan?
Dengan itu, bukan saja Anwar tidak harus melantiknya sebagai menteri apabila beliau mengambil alih jawatan Perdana Menteri nanti, bahkan sebaik-baiknya Tun Mahathir harus menggugurkannya dalam rombakan kabinet yang bakal diadakan tidak lama lagi.
Cisss….pemimpin sebegini tidak layak sama sekali berada di bumi Malaysia ini.
(Shahbudindotcom 05/09/2019)

0

0

votes
Article Rating
Kongsikan artikel ini